text:
Bebeziphindiselela abashise isitimela eKapa
2013-01-24 10:02
Cape Town - Umlilo ongqongqise isitimela eKapa kuleli sonto kungenzeka ukuthi bekungumnyakazo wokuziphindiselela kwabagibeli abebengeneme, kusho umbiko ngoLwesine.
Imenenja yakwaMetrorail kulesi sifunda uMthuthuzeli Swartz utshele iphephandaba iCape Argus ukuthi izikhulu zezitimela zinqabile ukungenisa abagibeli abebengenawo amathikithi noma imali yokukhokha esitimeleni.
"Kungenzeka ukuthi lo mlilo uqalwe ngabanye balabo bantu," esho.
Lesi sitimela besiya eKapa ntambama ngesikhathi sokhelwa ngomlilo sesingena eWoodstock ngo-16:00.
Kushe amakhoshi amane kwathi abantu abathathu balashelwa ukuhogela intuthu.
Abanye abagibeli kudingeke ukuthi baphume ngesamagundane ukuqinisekisa ukuphepha kwabo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


c: text/html

text:
NOKUBONGWA PHENYANE
UHLULEKA nawukuzibamba yinjabulo uThembinkosi Nciza ongumphathi we-TS Records oshade noNhlanhla ngemuva kokubusiswa ngendodana.
Lo mndeni uke wabhekana nesikhathi esinzima ngesikhathi kudlula emhlabeni indodakazi yawo eneminyaka emihlanu uZinathi.
NgoLwesithathu laba bashadikazi babusiswe ngendodana uLuvuyo okumangaze abaningi ngoba izindaba zokukhulelwa kukaNhlanhla beziyimfihlo yomndeni.
Ekhuluma neSolezwe uTK izolo, uthe bajabule kakhulu ngalokhu yize kuyizindaba zomndeni lezi abangathandi ukukhuluma ngazo kakhulu.
“Sijabule kakhulu kodwa okwamanje angikathandi kukhulunywe ngalezi zindaba esisazigcine emndenini wethu.
“Sithanda ukubonga bonke abantu ababe nathi ngesikhathi sibhekene nobunzima futhi abanye basithandazisa.
“Mayelana nalezi zindaba ngicela ukuphinde ngikuthinte emizuzwini elishumi,” kusho uNciza.
Lo mndeni ubusiswa ngendodana nje washonelwa yingane yawo yentombazane engozini yemoto ngo-2009.
Elinye lamaphephandaba aphuma ngeSonto libike ukuthi labo saziwayo bebengafuni ukuthi lolu daba lwaziwe ngenxa yezigameko ezibavelele phambilini.
Lokhu kuthiwa kwenze bakwazi ukubhekana nesikhathi sokujabula njengoba bebelindele ingane yabo.
Kuthiwa uNhlanhla bekuyisifiso sakhe ukuthi ngelinye ilanga abuye athole ukujabula ngemuva kwezinsuku ezinzima.
Services

robotstxt: allowed

filter: keep


text:
LUNGI LANGA
UDIDEKILE umndeni waKwaMashu, esigcemeni sakwa D obhodlokelwe wuphahla lwendlu ngenxa kadoti obusuphenduke iqhwa okusolwa ukuthi ungudoti ophuma emathoyilethi asemabhanoyini.
Namanje abakwaMbatha abakaqondi ukuthi bazowubiza ngani umshophi obehlele lapho kubhodloke indlu yabo ngoLwesibili emini ibhodlozwa yinto engaziwa.
UMnuz Linda Mbatha (44) uthe uzwe umsindo omkhulu ukhala endlini wangaqonda ukuthi yini.
Uthe uzitshele ukuthi kungenzeka kube ukuqhuma kwebhomu.
Kepha umangele lapho engena endlini engaboni maka wokusha.
“Ngaphandle bekuneqhwa eliluhlaza obekungaqondakali ukuthi liyini. Kuthe uma sibheka indlu sangabona ukuthi yini okungabe ibange ukubhodloka kophahla lwendlu,” kusho uMbatha.
Kunalokhu kuya ngokudida okwenzeke kulo muzi. Uthe bafikelwe amalungu ophiko lwezinhlekelele abatshele ukuthi kungenzeka kube udoti ovela emathoyilethi amabhanoyi odedelwa endaweni engenalutho uma ibhanoyi liphezulu.
UNkk Busi Mbatha (44), uthe bafuna incazelo ngokwenzekile.
“Okusiphatha kabi ukuthi uma lokhu kuyiqiniso kusho ukuthi asiphephile njengamalungu omphakathi ohlala kule ndawo. Ukube lento iwele egcekeni kudlala izingane kuyacaca ukuthi ngabe zilimele,” kusho uNkk Mbatha.
Uthe aboMnyango weziNhlekelele bathe bazoluthatha lolu ketshezi bayoluhlola ukuze kutholakale ukuthi beluqhamukaphi.
“Incazelo esiyithole komunye wabo ukuthi kungenzeka kube udoti ovela ethoyilethi lebhanoyi. Uthe njengoba lodoti ungaphumi uyahlala ube yiqhwa bese udedelwa endaweni engenabantu. Kepha asazi noma kuyiqiniso yini leli ngoba bathe bazowahlola lamanzi abeconsa ophahleni,” kusho uNkk Mbatha.
UMnuz Collin Naidoo wenkampani engamele ukusebenza kwesikhumulo sezindiza, i-Airports Company South Africa, uthe abazi bona ngalolu daba. Uthe ngokwazi kwabo amabhanoyi ahlanzwa kukhishwe wonke udoti uma esefike lapho eya khona.
Uthe akulula ukuthi babone ukuthi lolu ketshezi ebeluyiqhwa okuthiwa lubhodloze uphahlwa lwalendlu beluvela ebhanoyini.
Uqhube wathi bona abakwazi ukulawula okwenziwa yizinkampani zamabhanoyi emoyeni, balawula ezikwenza esikhumulweni kuphela.
Okhulumela amaphoyisa KwaZulu-Natal, uMnuz Vincent Mdunge ukuqinisekisile ukuthi lesi sigameko sibikiwe. “Esikutholile okwamanje ukuthi uketshezi lolu olutholwe amaphoyisa luhanjiswe ukuthi luyocwanigwa e-King Shaka International Airport,” kusho uMdunge.
Services


text:
MBALI KHANYILE
ISITESHI esisakazela umphakathi esihamba phambili KwaZulu-Natal, iZwi LoMzansi, sesiqhamuke nohlelo olusha lokumema osaziwayo ukuzosakaza kusona njalo ngoLwesihlanu.
Lolu hlelo olubizwa ngokuthi Yizwa Umehluko olusakazwa ekuseni kusukela ngo-8 kuya ku-9 luqukethe izinkakha esezaphuma kulo mkhakha wokusakaza, abaculi abangaconsi phansi, abalingisi ngisho nosopolitiki.
UNksz Thobeka Mchunu, ongumdidiyeli walolu hlelo, uthe inhloso yokumema osaziwayo ngukuqhamuka nokwehlukile emphakathini okuzokwenza ukuthi abalaleli bakuthakasele ukulalela lesi siteshi.
“Sizama ukwakha ubudlelwano phakathi kwabaculi, abalingisi, osopolitiki nabantu abasuke belalele imisakazo yabo emakhaya. Sikholwa wukuthi lolu hlelo luzokwakha ubudlelwano obuhle phakathi kwabalaleli nalezi zingwazi esizosebenzisana nazo njengoba bezokwazi ukuzikhulumela nazo bukhoma emoyeni,” kuchaza le ntokazi.
Eqhuba uthe uma isibalo sabalaleli balesi siteshi sinyuka emuva kwesikhathi esingange-nyanga bazoqhubeka nalolu hlelo.
Kosaziwayo okulindeleke ukuba bazwakale besakaza kulesi siteshi ngoLwesihlanu ekuseni kubalwa uPastor Vusi Dube weThekwini Community Church noMandla Malakoane owayeyisilomo somsakazi oKhozini FM.
Umdidiyeli walolu hlelo uthe kokuqukethwe yilolu hlelo kubalwa izingoma zakudala, umculo we-jazz, owokholo ne-Afro pop kanjalo nesihloko esizodingidwa uma abalaleli sebevulelwe izingcingo ukuze baveze imibono yabo ngaso.
Abanye abathe bafuna ukubafaka kulolu luhlu losaziwayo ngo-Ayanda Msweli, Thulani Zwane, Bhodloza Nzimande nabanye.
Services


text:
Nampoke abantu begangela ilizwe lethu! Lamuhla bayasithethisa bethi asifundanga kukanti basincitsha ingququko babulala abazali lezihlobo zethu ngeGukurahundi. Bathi sithanda ukuyasebenzela amabhasikili eMzansi kukanti amankampani akoNtuthu bawayeka esifa.
Licine nini ukubabona laba bantu kwelakithi? Kungani bevela ngesikhathi sokhetho sodwa?
IKampani enkulu iSecurity Mills yadilizwa yiMDC T KaTsavangirayi owayala ukuyibhadala ngamuva kokuba isimenzele impahla zakhe zokhetho ngo2008. Lalamuhlanje izisebenzi zeSecurity Mills ziyahawula. IMDC T iyala ukukhulula imali eyabekwa eceleni nguhulumende ukuthi incedise amakampani akoBulawayo engaze ayala elokhu evalwa.
Sesilahlekelwe ngamakampani afika 90 abeqatshe uzulu koBulawayo. Hawu hawu, lokuthethisa abafazi nentombi zakwethu. UMorgan wamithisa intombi yakoBulawayo wayala konke umntwana lonina waze wayala lokuthathela ingane incwadi yokuzalwa ngoba ethu yena akathathi Ndebele.
Lamuhla yibo abaza kini bethi bayalithanda. UMorgan LoMugabe batshela umhlaba wonke ukuthi amaNdebele akafuzanga afe abusa loba akhokhele amabandla ezombangazwe. Kanti zihlobo, thina sitshiyene labanye abantu beZimbabwe na?
Zihlobo labangane, bantu abahle, asimbane lamajaha lentombi zaseMpumalanga eHarare ezaziyo ukuthi lathi siyingxenye yeZimbabwe, abakwazi ukuthi siyisizwe sinye. Abavuma ukuthi emaNdebeleni kulabakhokheli abanjengabo muyi UJoshua Nkomo, Sydney Malunga, Lookout Masuku, Masotsha Ndlovu, oMabhena labanye bonke abanengi.
Lamuhlanje nangu omunye phakathi kwethu uWelshman Ncube oweMDC. Sesifikile isikhathi sokungalaleli amanga abantu abaza ngokhetho kuphela, Khethani abakhokheli benu ngonanzelelo.
Ngiyalikhuthaza lonke zihlobo, abadala lentsha lkhethe uWelshman Ncube lamaMps lama Councillor eMDC bebengabakhokheli benu.
Lingayengwa ngamanga langokudla lisale selidubeka njalo okweminye iminyaka emihlani ezayo uMugabe loTsvangirai sebezicatshele eHarare.
Dluliseka isicelosejaha lekhaya uNdaba Nhuku kuye wonke umnagene, umzali lezihlobo. Fonela abadala labangane lezihlobo lokuthumela amawhatsapp ubacele nokubabonisa ukuthi iDevolution isinika amandla lengququko kwelakithi.
Baceleni bonke bevotele uWelshman Ncube lama MPs lama councillors akhe. Akekho umuntu oguqula omunye, lathina akekho ozasiguqula evele kude ngaphandle kokuba siziguqule sodwa. Asibambane sibe muntu munye siguqule.


text:
Kudutshulwe umfana ebhayisikobho eMexico
2012-11-13 07:23
Mexico City - Abashushisi baseMexico City bathi bazophenya konke angase kubasize ekutheni bathole ukuthi ufe kanjani umfana odutshulwe ebuka ifilimu ebhayisikobho.
Kuthiwa ubaba walo mfana uzwe umsindo okungathi owemfiyo, wase ebona umfana wakhe ewa.
Ihhovisi lomshushisi lithi bonke abebekhona bebengaboni ukuthi lo mfana, 10, udubuleke ekhanda.
Uphuthunyiswe esibhedlela washonela khona ngemuva kwezinsuku ezimbili engenisiwe.
Uphenyo luyaqhubeka.
- Landela
IzindabaNews24 kuTwitter
- Sapa - AP


text:
SIZWE BLOSE
ISITESHI somsakazo saseThekwini esenza inzuzo, iGagasi, kuzomele sicacise ngendawo esitholakala kuyo (frequency) u-99.5 FM.
Ngesikhathi uqala lo msakazo kade usakazela abantu baseThekwini kuphela kodwa manje sewusabalele nesifundazwe iKZN njengoba usutholakala nasezindaweni ezingaphandle kwaleli dolobha.
Ngesikhathi uzethula lo msakazo uchaza nangesiqubulo sawo, wabiza abezindaba wabachazela ngokuthi lesi siteshi sizobizwa ngokuthi yiGagasi 99.5 FM.
Usuthanda ukudida-ke lo 99.5 FM njengoba kwezinye izindawo lesi siteshi sitholakala kwenye indawo.
Isibonelo uma usezindaweni ezingakoLundi, lo msakazo utholakala ku-94.7 kanti koPort Shepstone utholakala ku-103.
Ngokwami kubalulekile ukuthi ubabize abezindaba, uwuchaze lo mehluko yikhona bengeke abalaleli badideke ngezikhangisi zesiteshi ezithi “Gagasi 99.5 FM” ekubeni bona bewulalele kwenye indawo.
Neminye imisakazo yakuleli ayitholakali endaweni eyodwa, iyehluka ngezindawo kodwa ezikhangisini zayo iyaye isho ukuthi idolobha elithile likwazi ukuyilalela kuyiphi indawo.
Ngempelasonto ngike ngaba nenhlanhla enkulu yokuhlangana nesinye isikhulu esiphezulu kulo msakazo, sikhulume isikhathi eside ngawo, nami kwanezinto engigcine ngiziqonda ngawo kodwa ebengingaziqondi.
Ngithe uma ngimbuza ngalolu daba lwalezi zinombolo wathi khona azisenasidingo ngoba iGagasi FM selitholakala ezindaweni eziningi ezingaphandle kweTheku, lo 99.5 ngowabantu abahlala eThekwini nasezindaweni ezisondelene naleli dolobha.
Lesi sikhulu siveze nokuthi iGagasi FM linamandla amakhulu kulezi zindawo ezingekho eThekwini.
Kodwa-ke ngicabanga ukuthi singanyuka kakhulu isibalo salo msakazo uma kungukuthi nabo bayayihambela imicimbi yabanye abantu, hhayi ngoba bemenyiwe kodwa ukuzwa nje ukuthi abalaleli bathandani.
Nginokubabona abasakazi beGagasi FM emicimbini kodwa uma uthi uyalandela uthole ukuthi lowo msakazi ukhona ngoba eqashiwe ukuthi azosebenza noma kube wukuthi into ithinta lona iGagasi FM. Uma ungumsakazi ngicabanga ukuthi kubalulekile ukuzihambela izindawo.
Ngempelasonto ngithe ngisathokozela ukubona uMsizi Shembe ezixoxela futhi ebingelelana nabantu, gwiqiqi ngambona esedlala.
Lokhu kusho khona ukuthi ubekhona ngoba ezosebenza. ngingakujabulela ukumbona ezozixoxela nabantu ngenhloso yokuthola ukuthi abantu bathini ngomsakazo awusebenzelayo.
Ngiphinde ngabona uMzokoloko Gumede noJacinta Ngobese. Kamuva ngathola ukuthi nomsakazo wabo unesandla kulo mcimbi ebesikuwona. Kungakuhle ukuthi abasakazi bazijwayeze ukuhambela imicimbi ngoba ngeke belokhu betapunwa ngabantu ngoba kabaziwa, kunalokho kwaziwa amaphimbo abo.
Kunabasakazi abafana noFresh no-Euphonik, kumnandi ukuzwa uFresh ekutshela ukuthi akasebenzi kodwa uphelezele uFresh yena uzozibonela abantu.
Ngikholelwa wukuthi isibalo sabalaleli kasinyuswa kuphela wukuthi usakaza kanjani kodwa nokuthi uxhumana kanjani nabalaleli ngisho ungekho emoyeni.
Services


text:
Kuphume isidumbu kubangwa intombi
2013-02-25 08:02
Durban - Kushone indoda ngemuva kokugwazwa eLidgetton ngoMgqibelo ngesikhathi kuqubuka ingxabano nenye indoda kubangwa owesifazane, ngokusho kombiko.
Okhulumela amaphoyisa uCaptain Lolly Moodley utshele iphephandaba iThe Witness ukuthi amadoda amabili abelwela owesifazane ngesikhathi enye icosha ibhodlela elifile igwaza umsolwa esihlathini yabaleka.
“Umsolwa ube esehamba wabuya nomkhonto wagwaza umufi enhliziyweni nasekhanda washona," kusho uMoodley.
UMoodley uthe le ndoda ibe isiyaboshwa njengoba kulindeleke ukuba ivele eNkantolo yeMantshi yaseHowick ngoMsombuluko.
- Landela
IzindabaNews24 kuTwitter
- The Witness


text:
NOKUBONGWA PHENYANE
LUZOQHUBEKA njengokujwayelekile uhlelo lwethelevishini oseludide abaningi ngenxa yezigameko zalo, iBig Brother Stargame, edlala ku-Channel 197/8 ku-DStv, kulandela ukukhonjwa indlela omkhaya baseZimbabwe ngemuva kokulwa ngoLwesibili.
Ngemuva kokukhonjwa indlela komculi uRoki nentokazi engumfundi wezomthetho enyuvesi uManeta, ababukeli balolu hlelo basale bebuzana ukuthi ngabe lolu hlelo lusazoqhubeka ngendlela ejwayelekile yokuthi ngeSonto kube khona okhishwayo ngenxa yokudliwa yivoti noma cha.
Kuqubuka lo mbuzo nje intokazi engunontandakubukwa yakuleli uBabalwa “Barbs” Mneno isengozini yokudliwa yizembe njengoba isohlwini lwabangase baphume nensizwa yaseGhana uKeita.
Izikhulu zakwa-M-Net eyengamele ukudidiyelwa nokusakazwa kwalolu hlelo izolo zikucacisile ukuthi yize sekuxoshwe ababili abaphume kungazelele muntu, nangeSonto ukhona omunye ozophuma nakanjani.
ULani Lombard wakwa-M-Net uthe yize kube nalesi sixakaxaka kepha amaphaphu phansi kubabukeli, ngeSonto uhlelo luzoqhubeka njengokujwayelekile.
Laba bakhaya baseZimbabwe baxoshwe ngokususa uthuthuva phezu kokuba bese bekhuziwe ngabaphathi njengoba bese kunezinkomba yokuthi bangase bashayane.
Kulolu hlelo kunomthetho wokuthi akuvumelekile ukuxabana okuhambisana nodlame kanti kuyo le sizini sekuxoshwe usomahlaya waseGhana uDKB nomkhangisi wengqephu waseSierra Leone uZainab nabo abaxoshelwa ukulwa.
NgoLwesibili, ngokubona ukushuba kwengxabano kaRoki noManeta, uBig Brother (ophethe lolu hlelo) ubabizele endlini yakhe eyaziwa ngokuthi yiDiary Room, ebakhuza.
Engakawagwinyi amazwi akhe laba baqhubekile nokuchukuluzana okuholele ekutheni uManeta athathe yonke inhlobo yensipho engamanzi okuhlanganisa neJik wakuxuba wabhunyela ngakho uRoki ebusweni.
ULani uthe imithetho ebekwa kulolu hlelo ikuchaza kahle ukuthi ukulwa nokuthukana okungagcina kuholele ekutheni abantu baxabane baze bashayane akuvumelekile.
“Bayayalwa kahle abantu ukuthi uma bezongena kule ndlu ngokuthi konke okuhambisana nokulwa kumele bakushiye ngaphandle. Kulo nyaka kubukeka kunzima kulolu hlelo njengoba laba sekungabantu besibili ukuthi baxoshwe uhlelo lungakapheli ngenxa yokungaziphathi kahle nangendlela,” kusho uLani.
Uthe njengoba lolu hlelo selokhu laqala lukhombisa ukuthi abantu abaningi abakwazanga ukuyifunda kahle imiyalelo yokuthi akumele omunye umuntu umbeke isandla noma ngabe nicasulene kanjani.
Uqhube wathi uM-Net nenkampani yakwa-Endemol abasebenzisana nayo bayakuqinisekisa ukuthi ukulwa okuze kugcine ekutheni abantu babambane ngezandla kumele bazi ukuthi akukho okuyokhulunywa nabo kodwa bayoxoshwa ngokushesha.
Uphethe ngokuthi uManeta noRoki bazothola ukwelulekwa ngokwengqondo ukuze basizakale ekutheni bangalwisana kanjani nokuthukuthela okuholela odlameni.
Services


text:
NONTUTHUKO NGUBANE
ABASHAYELI bebezichanasela edolobheni eMgungundlovu amaphoyisa omgwaqo aseMsunduzi evalelwe ngaphandle kwamasango emsebenzini izolo ekuseni ngenxa yokuthi nawo kade etelekile.
Lokhu kuchaze ukuthi ebengeke akwazi ukusebenza ngoba zonke izinto zokusebenza bezivaleleke ngaphakathi emahhovisi amaphoyisa engavunyelwe ukungena ngaphakathi.
Isolezwe lizibonele amahhovisi evalwe ngengidi enkulu neketango ukuze kungasondeli lutho ngisho nabasebenzi abahlanza amahhovisi nabenza eminye imisebenzi bebengadingeki ngaphakathi kwamagceke.
Amaphoyisa athe afike ngehora lesithupha emsebenzini onogada bevutha bethi akungeni lutho emahhovisi ngoba balandela umyalelo wabaphathi bamaphoyisa wokuthi bangavuleli muntu.
UMnuz Nkosiyakhe Khumalo, omunye wamaphoyisa omgwaqo obemi ngaphandle efuna ukuqala ukusebenza, uthe bamangazwe ukukhiyelwa ngaphandle kokunikwa isizathu.
“Ngifike ekuseni njengejwayelo ngithi ngizoqala umsebenzi. Kungethusile ukunqatshelwa ngonogada ukuba ngingene emsebenzini. Abangitshele khona wukuthi abaphathi bami bathe akungeni muntu. Konke lokhu ngikuthatha njengento eyinhlamba njengomsebenzi ukuba ngingaziswa ukuthi kungani ngivalelwe ngaphandle,” kusho.
Amaphoyisa omgwaqo abelokhu ezulazula, kwezinye izindawo kunesiminyaminya abanye abashayeli behamba ngesivinini esiphezulu ngoba abenganakile.
Okhulumela uMasipala waseMsunduzi, uMnuz Brian Zuma, uvumile ukuthi amahhovisi amaphoyisa omgwaqo avaliwe futhi lokhu kuphazamise ukusebenza kwamaphoyisa.
“Isinqumo sokuvala amasango amahhovisi amaphoyisa siqhamuke emuva kokuba wona amaphoyisa kade etelekile ngokungekho emthethweni ngeledlule evimba kwasani esangweni. Sibe sesivala amasango kuze kube isimo siyaxazululeka,” kusho uZuma.
Uthe azikho izigameko ezimbi ezibikiwe.
“Kunzima ukumisa umuntu umnikeze ithikithi nawe ube uhamba ngemoto efanayo neyakhe. Izimoto zethu zifana namathuna uqobo.
“Amasondo akhona agugile, kuningi okonakele kodwa ikhona imali yokuba zikhandwe kuthengwe nezinye,” kukhononda amaphoyisa.
Phakathi kwezinye izinto abakhala ngazo amathikithi anikezwa abashayeli kungalandelwanga umthetho ofanele nenza abashayeli bakhokhe imali esuke ingafanele.
Services


text:
UMVIKELI woMphakathi, u-Advocate Thuli Madonsela, uzophenya uNgqongqoshe wamaPhoyisa, uMnuz Nathi Mthethwa (osesithombeni), ngokusebenzisa budedengu amandla anikwe wona ngokwesikhundla sakhe.
Isikhulu esiphezulu se-AfriForum, uMnuz Ernst Roets, sithe lokhu sekuqinisekisiwe encwadini abanayo.
“Incwadi siyithole njengempendulo esikhalweni esisifake njenge-AfriForum ngoMthethwa ngoJanuwari. Sikhala ngendlela uMthethwa asingatha ngayo udaba lwemashi eyayilwa nokubulawa kwabalimi eyayingoDisemba 1, 2012,” kusho uRoets esitatimendeni asithumelele abezindaba.
Uthe uMthethwa wathatha leyo mashi njengengekho emthethweni yize babefeze konke okwakumele kwenziwe uma kuzokuba nemashi.
URoets uthe ngaleso sikhathi babethole incwadi yasenkantolo eNkulu yasePitoli ebavumela ukuba imashi iqhubeke.
“UNgqongqoshe wayishaya indiva incwadi yenkantolo waqhubeka nokuthatha imashi njengengekho emthethweni,” kusho uRoets.
Uqhube wathi: “Kuleyo mashi kwakungatshalwanga maphoyisa lapho kwakumashelwa khona ePitoli ukuqinisekisa ukuthi zonke izinto zihamba ngononina nababhikishi baphephile. Amaphoyisa ayekhona ethuka nje ezithela emashini, ayengajutshiwe ukuba azoqapha isimo futhi ayengazi lutho ngemashi.”
Uthe uMthethwa wazama ukunqanda ukuba le mashi ibe khona futhi nomkhulumeli wakhe uMthethwa wakucacisa ngokusobala ngesikhathi bekhuluma ocingweni ukuthi akumele balindele ukuba nomhlangano noNgqongqoshe uma kuwukuthi bafuna ukukhuluma ngemashi.
Okhulumela u-Adv Madonsela, uNksz Kgalalelo Masibi, ukuqinisekisile ukuthi u-Adv Madonsela uyalubheka lolu daba. Akazange akhiphe eminye imininingwane ngalo. – Sapa


text:
SIZWE BLOSE
OSAZIWAYO baKwaZulu-Natal bathi asikho isidingo sokuphumela kwezinye izifundazwe uma ufuna umuntu ozokugqokisa ngesikhathi semicimbi emikhulu eyenzeka eThekwini, njengeVodacom Durban July.
USindisiwe Zungu owaziwa kakhulu ngo-DJ Cndo uthe ikhono likhona KwaZulu-Natal yingakho yena esebenzisa uZama Mathe weZarth Fashions.
“Okungenza ngisebenzise le ntokazi wukuthi iyawuqonda umzimba wami futhi yenza into engiyifunayo. Ngiyazi njengoba ingqikithi yeJulayi kulo nyaka ithi A Material World nami ngizofika nginjalo ngoba uyathunga uZama,” kusho uDJ Cndo ngokuzethemba.
Uthe uZama ubemgqokise emcimbini wamaSouth African Music Awards, kuzokube kungokwesibili emgqokisa ngoMgqibelo.
Ngokusho kukaZama, uCndo uzobe egqoke ingubo enhle kodwa engavezi umzimba wakhe ngendlela embi.
“Uzobe emuhle, esesitayeleni futhi kubonakala ukuthi ungumuntu wesifazane osezingeni. Ingubo yakhe izokhombisa ukuthi ungumuntu wesifazane njengoba ejwayele ukufaka amabhulukwe nezigqebhezana. Ingubo engimenzele yona ngeyesimanje kodwa lokho akusho ukuthi izobe iveza umzimba,” kusho uZama.
Abesilisa abondlekile bazokujabulela ukuzwa ukuthi uma beya kwi-Vodacom Durban July nabo bangabukeka njengoba uMampintsha ezobe egqoke isudi enemibala egqamile.
Le sudi iveza ukuthi kwamukelwa ihlobo, uMampintsha uzoyidla nobhothayi lesudi kanti ibhulukwe azobe elifakile lizobe limbamba.
UMampintsha uzobe emodela etendeni le-Afro kanti lezo zimpahla azobe azikhangisa ngezikaSiyethemba (Siye) Ngwenya.
Uma umbona ngelanga lomcimbi uzobe esegqoke izimpahla ezithungwe nguSiza Mkhize wase-Hilton.
USiza uthe uMampintsha uzobe esethula indlela entsha abukeka ngayo njengoba esenciphe ngo-10kg.
Services


text:
LUNGI LANGA
UNGAFUNGA ukuthi abesifazane abahambela umcimbi weSolezwe, Intandokazi Women’s Club ngabantu abakade bazana kanti abanye babo basuke bebonana okokuqala bese bengabe besahlukana, kepha okunye ngabo wukuthi kabaphinde bahlukane nalo mcimbi.
Izintandokazi ezintathu ezingothisha, uNksz Sonto Chamane (51) waseMariannridge, uNkk Sonto Chalufu (51) wasenkabeni yeTheku noNksz Nosisa Thobela (50) waseMlazi kwa-W, bathi abasoze bahlukana neNtandokazi.
Baneminyaka engaphezu kweyisishiyagalombili behambela lo mcimbi kanti bawulandela noma ngabe ukuphi nesifundazwe.
Uhleka kancane uNksz Thobela uma echaza ukuthi baqala kanjani ukuhamba imicimbi yeNtandokazi esibe yingxenye yempilo yabo abangasakwazi ukuphila ngaphandle kwayo.
Uthi yena wafakwa ngumngani wakhe abakhule naye, uNksz Chamane emicimbini yeNtandokazi.
“Sibe sesihlangana noSonto Chalufu sase siba ngabangani abangahlukani kusukela lapho. Manje sesiyazi, sibheka ukuthi omunye umcimbi olandelayo ukuphi bese sithenga amathikithi ethu, senze amalungiselelo okuwuhambela ngisho noma ngabe ukuphi,” kusho uNksz Thobela.
Kusukela baqala ukuhambela Intandokazi bathi awukho osuke wabaphutha futhi kabazimisele ngokuthi kube khona oyobaphutha esikhathini esizayo.
UNksz Chamane uthe bafunda lukhulu futhi bathola ithuba lokwazana nabantu abahlukene.
“Sifunda lukhulu uma size kulo mcimbi ngoba konke okusuke kwenziwa kuyahluka ngaso sonke isikhathi. Akugcini ngokuthi sihambe nezimfundiso zakhona kepha sigoduka sithole abangani abasha njalo kanti futhi kusinika ithuba lokutholana nabanye abantu abanemicabango efanayo nabenza umsebenzi esiwenzayo,” kuchaza uNksz Chamane.
Bakhuthaza abanye besifazane ukuthi bangadembeseli ukuhambela lo mcimbi njengoba bethi bona kuyimanje sebezitshelile ukuthi bayaya kolandelayo ngo-Okthoba kulo nyaka yize kungakashiwo ukuthi uzoba kuphi.
Bathi abahambela lo mcimbi bayanda ngoba sebebaningi abesifazane abawuhambelayo uma beqhathanisa nesikhathi besaqala ukuwuhambela ubanjelwa eRoyal Hotel.
UNksz Zandile Nembe oyiMarketing Executive yeSolezwe uthe bayakubonga ukwethembeka kwalezi zintandokazi kulo mcimbi ngoba bawuhambe kusukela uqala kuze kube manje.
“Siyakubona ukuzinikela kwabo ngoba bebelokhu bekhona kusukela waqala nami ngafika ngatshelwa ukuthi kukhona lezi zintokazi ezingasali kulo mcimbi,” kusho uNksz Nembe.
Ubonge bonke abanye abahambela lo mcimbi njengoba ethe zikhona nezinye izintandokazi ezilokhu ziwuhambela, wakhuthaza nabasaqala ukuthi baqhubeke nokuwuhambela.
Phakathi kwabaxhasi balo mcimbi kukhona abakwa-Inecto, Spekko Rice, Ithala naboMnyango wezoBulungiswa KwaZulu-Natal.
Services


text:
Baphawula ngomuthi ebholeni
2012-04-11 16:37
Cape Town - Inhlangano yebhola iPSL ihlongoza ukuvala ukusetshenziswa komuthi ezinkundleni zemidlalo. Amaqembu asolwa kakhulu ngenkeshe kubalwa iKaizer Chiefs, Orlando Pirates kanye neJomo Cosmos.
Abafendu beZindaba News24 bayaphawula.
UMthokozisi Mahlangu Leshandis-Dj uthe: Kahleni bakwethu, awukho umuthi lana, mayelana ne-Orlando Pirates, ay silandela umgomo. Sifak aamagoli kuphela, yisipiliyoni leso. Viva maSea Robbers.
UNjabulo E Ntuli uthe: Kufanele kuqale kuyekiswe iBafana Bafana bese kuma kuyekiswa amaqembu.
UQalokwakhe S Mota uthe: I-PSL inesikhathi sokudlala, bayeka ukwenza izinto okumele bazenze balibala
ukukhuluma. Bazowubona ngani umuthi uma usetshenziswa?
Kanti abadlali
kakade bawuthwala ekhanda yini uma bewuphethe?
Bake
basho yini ukuthi awusetshenziswe ngoba sebethi awuyekwe nje?
UMxolisi Zungu Gatvol uthe: Kanti umuthi yisidakamizwa yini, sebeyakholelwa yini kuwona?
Uma sebekholelwa kuwona
kungani kungaqalwe kukhokhelwe inyanga imali yayo, inyanga eyavala iBafana Bafana ekuwineni.
ULindah Da Intimidator Sithole uthe: Awusetshenziswe umuthi mina angiyiboni inkinga. Umuthi ungumlando webhola lakuleli.
USifiso Fistos uthe: Awuqedwe ngempela, amaqembu athakatha ingcaca.
ULindelwa Kekana Mashoba uthe: Mina ngibona kungcono baqede kwabhola ngoba akukho nelilodwa iqembu
lebhola elingawusebenzisi umuthi. Ukuvala le nkulumo akuphele nya ngebhola eSA.
UThemba Pholoba Wenkunzi Ngcobo uthe: Kusho ukuthi nabo bayawusebenzisa, bawazelaphi. Bayahlekisa bafuna ukuziqhatha noJomo.
U-Emmanuel Msitheli Phetha uthe: Insumansumane le uma bephalaza bencinda bazofike basho yini ukuthi beseqa intelezi ngoba umuthi awubonakali.
UMakhosazane Xulu uthe: Kwenziwa
njani makuvalwa umuthi ngoba akekho ohamba ememezela ukuthi
uyawusebenzisa. Isigcino kuzothiwa asiyeke ukulandela iqembu ethile ngoba
iyakhendla.
US'miso Mbili uthe: Sekuyomele
iSAFA iqashe izangoma yikhona iyokwazi ukuhlonza amaqembu asebenzisa
inkeshe kodwa engikwazi kahla ukuthi akekho umuntu ophilayo ongenayo
inqaba yakhe.
Uma bebala amaqembu asolekayo babala neJomo kodwa iya
ehlathini minyaka yonke le. Sikuphi pho isidingo sokuyeka lowo muthi?
ULloyd Dashing leko-motion uthe: Bazama ukuvala isiko lethu.
UNelly Nolhie Tshangana-Mashele uthe: Wonke amaqembu asebenzisa imithi pho indaba ikuphi?
Imithi angeke isebenze
iyodwa, ukuba bekunjalo no Julius Malema ubeyoba ngumdlali weBafana Bafana.
Anikahle ngomona mangabe abanye banekhono lokudlala
ibhola ukwedlula abanye.
UMlungisi Cebekhulu uthe: Ayikho lento, uma usebenza umuthi kungani ungayisebenzeli iJomo?
UBuhlebezwe Gumede uthe: Lokhu kungumbedo nje qha, uma umuthi usebenza kungani iChiefs yehlulwa yiNedbank Cup.
U-Innocent Senzo Friday Mgoduka uthe: Lolu daba lunzima. Kungani iNingizimu Afrika ingakaze iwine umdlalo wendebe yomhlaba uma umuthi usebenza?
Awukho umuthi osebenzayo. Phambili Bhakabhaka.
UMhleli Sipho Sithole uthe: Baqinisile
laba abathi ake siwine iWorld Cup phela ze sibone ukuthi umuthi
uyasebenza. Ukuwusebenzisa nokungawusebenzisi kuyazifanela nje. Azilime
ziyetsheni ungavalwa.
U-Emmanuel Amen Gcwensa uthe: Ngoba nakhu usuphuphile owelinye iqembu elikhulu sekugqama owe-Pirates manje sekumele uvalwe?
Awumbiwa ndawonye.
UMlungisi Dlamini uthe: Bangawuvala kodwa siyohlale singama-Afrika. Kade amabhizinisi azama ukusiyekisa okwethu, akushiyane izandla singamAfrika.
Thumela umbono wakho ku-isizulu@news24
– "Like" ikhasi lethu ku-Facebook uze ukwazi ukujoyina inkulumo ngolimi
lwakho.
– Landela IzindabaNews24 kuTwitter (@IzindabaNews24).
- News 24


text:
IZIMOTO ebezisebenzisa umgwaqo u-Berea uma ziphuma eThekwini izolo ziye zaphoqeleka ukuba zihambe ngomunye umzila ngesikhathi kuqubuka umlilo egaraji likaphethiloli.
Lo mlilo okungacaci ukuthi uqalwe yini kuthiwa uqubuke ngabo-12 emini egaraji lakwaShell ku-Berea Road.
Kuke kwaba nesidididi ngesikhathi abantu bebona izimoto zingahambi abanye bethi amatekisi aseqale phansi isiteleka.
Ngokusho kukaMnuz Eugene Msomi wamaphoyisa kaMasipala weTheku, umgwaqo awuvalwanga ilanga lonke kanti umlilo uqale ohlangothini lokuwasha izimoto.
Uthe izicishamlilo zikwazile ukuwucisha kungakadaleki umonakalo omkhulu. Abekho abalimele.
“Amaphoyisa kaMasipala abekhona ukusiza abashayeli emgwaqweni. Kusaphenywa ngembangela yomlilo,” kusho uMsomi. –Intatheli yeSolezwe
Services


text:
Ezinye izindaba...
Umhlaba...
Intombazanyana eneminyaka engu-12 ubudala, ibelethe umntwana wabo emzaliswe yisoka elineminyaka engu-13 ubudala, baphenduka abazali abancane kunabo bonke eBrithani.
Izikhulu zaseSouth Korea zithe bangu-295 abantu abangakatholakali ngemuva kokucwila komkhumbi obuthwele abantu abangu- 477 kanye nabasebenzi bawo eningizimu yogu.
Izinhlangano zamaSulumane zincome isinqumo sophiko lwamaphoyisa i-NYPD, enqume yathi kuzohlakazwa uphiko olusebenza ukupopola izimpilo zabantu abangamaSulumane.


text:
UKlate akanavalo ngeBafana
2013-02-01 14:02
Johannesburg - Umdlali we-Orlando Pirates uDaine Klate utshele iKickOff.com ukuthi nakanjani iBafana Bafana izoyinqoba iMali uma la mazwe esegadulisana kuma-quarterfinals owe-Africa Cup of Nations ngoMgqibelo eThekwni.
UKlate, nongabanga yingxenye yesikwati esigijima kule midlalo, uthe ubone izimpawu ezigqugquzelayo ngokudlala kweBafana.
"Ngicabanga ukuthi iqembu lidlala ngokukhulu ukuzinikela kamuva… bakhipha izikhwepha, nokuyinto enhle," esho.
"Uma singadlala ngokufanayo zonke izikhathi, ngicabanga ukuthi wonke umuntu uzojabula. Wonke umuntu osesikwatini ufakwe ngenhloso ngakho kumele sibeseke.
"Sengike ngayibona iMali uma idlala kanti ayilona iqatha elingabinda iBafana."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
SIMPHIWE NGUBANE
UPHENDUKE umbuthano we-ANC umngcwabo kaMnuz Nduduzo “Stix” Mdletshe (40), (osesithombeni) obenguSihlalo wenhlangano yomakadebona bamasosha oMkhonto weSizwe ebiseCity Hall, eThekwini, izolo.
Khona abebebeke amatafula amakhulu ngaphandle bedayisa izimpahla ze-ANC. ngisho nomfundisi obephethe inkonzo ehholo ubebuye azwakale esencenga abaholi beqembu elibusayo abebekhona ukuthi benze obekwenziwa nguMdletshe basheshise uhlelo lokulethwa kwezidingongqangi zabantu. Uthe ngabantu abasemagatsheni abababeka ezikhundleni zokuphatha eMangaung ngoDisemba nyakenye.
Izinkulungwane zabantu ebezihambele umgcwabo bezicula amaculo omzabalazo, zikhuza iziqubulo, amasosha ehamba phansi ngezisu echaza umufi njengeqhawe ebelinesibindi.
Bekukhona nalowo owayengukhomishana wamaphoyisa kuzwelonke, uMnuz Bheki Cele obekuthi uma kudlalwa iculo lo mzabalazo agide kakhulu.
Izikhulumi ebezishintshana zichaze uMdletshe njengomuntu obenakekela abaswele kunaye. Kuthiwa ubenza ngakho konke okusemandleni akhe ukuthuthukisa imindeni nezingane zamasosha adonsa kanzima enhlanganweni esifundeni iJerome Langa Region.
UMvelo Mdletshe (16), indodana kamufi, ufanise ukufa kukayise njengokuwa kwensika yekhaya. Uthe impilo izoshintsha engasekho uyise ngoba ubeyiqhawe lawo wonke umuntu futhi ewuthanda umndeni wakhe.
“Ubeyikho konke kithina, esenzela konke esikudingayo futhi esiza nabanye abantu bakweminye imindeni. Ubewumuntu wabantu, egcwele imfundiso futhi enesibindi. Ubesesinde ezingozini zomgwaqo nangesikhathi edutshulwa kodwa ekugcineni wafa ngamanzi,” kuchaza uMvelo othe bayohlala bemkhumbula njalo uyise.
UMdletshe uminze edamini eNanda ngoJanuwari 6 kade bentweza ngesikebhe esisha ceke beqeda kuba nomhlangano nabanye abangani abahlanu. Sebephakathi nedamu kuthiwa bakhumula amajakhethi okubhukuda bagxumela emanzini kodwa uMdletshe wahlangabezana nobunzima esehluleka ukubuyela esikebheni waminza.
Umufi wazalelwa KwaMashu waya ekudingisweni eZambia, Zimbabwe naseTanzania ngo-1989. waqeqeshwa yinhlangano ukulwa nohulumeni wengcindezelo, waze wabuya ngo-1994. Uqokelwe esikhundleni ashone esiphethe ngo-2011.
Umufi ushiye emhlabeni umkakhe nezingane ezinhlanu nabazali bakhe. Ungcwatshwe emathuneni iHoroes Acre eChesterville.
Services


text:
Amasosha aseFrance alimaze abane ehlasela inkambi
2013-02-25 16:12
Bamako - Amasosha aseFrance ahlasele inkambi yabeqembu lamaSulumane enhla nezwe iMali, kwalimala abane abaseqenjini i-Arab Movement of the Azawad
(MAA).
Lokhu kwenzeke ngemuva kokuthi ibikade itholene phezulu phakathi kwabeqembu iTuareg anamavukelambuso eMAA kanye namasosha kahulumeni.
"Abane abaseqenjini i-MAA balimele ngesikhathi kuqhunyiswa ngebhomu inkambi i-Infara, eqhele ngo-30km emngceleni wase-Algeria, kusho uBoubacar Ould Taleb ongumholi we-MAA.
"Izindiza zaseFrance zijikijele amabhomu enkambini yethu, kudicileleke phansi izimoto ezinhlanu zombutho wethu."
U-Ould Taleb uthi amasosha aseFrance eseka iqembu labeTuareg iNational Movement for the Liberation of Azawad (MNLA), athi lihlukumeza abesifazane nezingane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Bavalelwe ngaphandle eMedupi - Numsa
2013-02-26 14:03
Johannesburg - Akukho siteleka esiqhubeka esiteshini sokuphehla ugesi eMedupi, eLephalale, nokho kunabasebenzi abavalelwe ngaphandle kusho inyunyana iNational Union of Metalworkers of
SA (Numsa).
"Amalungu ethu avalelwe ngaphandle. Asikho isiteleka, nina bantu bezindaba nilokhu nithi kunesiteleka," kusho umgqugquzeli enyunyaneni uStephen Nhlapo.
Mhlaka-16 Januwari, kwama nse ukusebenza esiteshini iMedupi, kulandela ukungaboni ngaso linye ezintweni ezimayelana namaholo namabhonasi.
Kwaboshwa abasebenzi abangu-46, ngesikhathi kuqala umbhikisho mhlaka-15 Febhuwari.
Okhulumela amaphoyisa uBrigadier Hangwani Mulaudzi uthi ababhikishi bashisa imoto yakwa-Eskom baphinde balimaza imoto yamaphoyisa.
Abakwa-Eskom baphoqeka ukuthi bamise ukusebenza ngesikhathi abasebenzi abayitoho bengena esitelekeni, kulindeleke ukuthi wonke umsebenzi wokwakha lesi siphehli, ube usuphothuliwe ngo-2015.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Ezinye izindaba...
Ezemidlalo...
Umdlali wasesiswini kuWits, u-Asive Langwe, ukholelwa ekutheni izoqhubeka ifomu enhle etshengiswa yiqembu lakhe kulandela ukushaya iMoroka Swallows kowe-Absa Premiership.
Umqeqeshi weBafana Bafana uGordon Igesund uthi kumjabulise kakhulu ukuthi kugezeke igama lakhe ngemuva kombiko okhishwe ngu-Advocate Norman Arendse.
Bazothathelwa izinyathelo abantu abaqamba amanga ngomqeqeshi weBafana Bafana uGordon Igesund, bethi wazama ukuhlohla abadlali ethi abafune amabhonasi.


text:
UDe Klerk ugxeka imigomo ye-ANC
2012-11-01 14:57
Johannesburg - Umengameli wokugcina wesikhathi sobandlululo kuleli uFW de Klerk usesole iqembu elibusayo i-ANC ngezinkinga ezibhekene nezwe, nokubalwa umnotho nentuthuko.
Enkulumweni yakhe ebibhekiswe kubaholi bezebhizinisi ngoLwesithathu ebusuku, uDe Klerk, 76, ugxeke imigomo yokusatshalaliswa kabusha komnotho ye-ANC.
Uthe lokhu kuzodala izinkinga eziningi "nalapho kuzokhomba ukuthi labo okumele bahlomule bazobhekwa ngokwebala labo, kunokuthi kube ngabantu abafanele".
UDe Klerk uphinde wagxibha imigomo esetshenziswa ngamanye amalungu e-ANC, nathi ikhuphula isibalo sabangasebenzi kanti ayikwazi ukuheha abatshalizimali.
INingizimu Afrika ibhekene nenkinga engakaze ibonakale kusukela ngesikhathi sobandlululo, naba yingxenye yokuthi iphele uDe Klerk, nokwamuhlomulisa nge-1993 Nobel Peace Prize benoNelson Mandela.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Utalagu Maskandi Festival – “Maskandi is who we are, yithi laba”
Izinsizwa zoTalagu ezishayela uhlelo ‘Sigiya ngeNgoma’ oKhozini FM
uNgizwe Mchunu noKhathide “Tshatha” Ngobe, bahlela indumezulu yomcimbi
ezohlanganisa bonke oMaskandi. UTalagu Maskandi Festival ihlelwe ukuba
ngo-April 13, 2013 eKing Zwelithini Stadium eMlazi, kusukela ngo9:00
ekuseni, iphele ngo8:00 kusihlwa. Phakathi kwabaculi abazobe
beboshelwe kubalwa oShwi noMntekhala, Phuzekhemisi, Mfiliseni
Magubane, Ichwane leBhaca, Abafana bakaDladla, Abafana bakaMgqumeni,
Abafana baseMawosi, Thokozani Langa, Izintombi zikaMjaphani, AmaMbeje
Amahle, Khuzani, Imithente, Izingane zoMa, Dlubheke, Ali Mgube,
Zanefa, Madlanduna, iMfezi eMnyama, uBoneni, Mbuzeni, Bonakele,
Osaziwayo, uMjikijelwa, nabanye.
“Sikhathele ongqeqe bamaqili abafika bazonyonka ngoba bebona ukuthi
kubanjwe isibhuklabhukla sethendele, bebe bengasazi nokuthi sivunule
ngazinsiba zini inqobo nje makwehla ngomphimbo,” kuchaza uNgizwe.
Bachaze nokuthi uKhozi FM neSABC yonkana babambe iqhaza elikhulu
ekutheni lomculo ube nodumo kangaka iNingizimu Afrika yonke. Inhloso
yabo ke wukuqhubeka lapho, bakhulise abaculi bakaMaskandi ukuze
bangaxhashazwa, kodwa bahlonipheke endimeni yezomculo yonkana.
Bathi kunegebe elikhulu phakathi kwalaba baculi nabaculi be-jazz, hip
hop, rhythm and blues neminye. “Lokhu kwenziwa kokunye wukungazethembi
nokungazihlophi kwabo abaculi balo mculo wethu,” kuqhubeka uNgizwe.
Bathi kubaluleile ukuthi abaculi bakaMaskandi bakhule ebucikweni babo
bokudlala ngolimi, emculweni kaMaskandi nokuthi bahlonipheke ukuze
babe nesithunzi bakhokheleke ngendlela ebafanele.
Baningi abahleli bemicimbi abaqasha abaculi bakaMaskandi kodwa
bangabakhokheli imali elingana neyabaculi bezinye izinhlobo zomculo.
UNgizwe uthe: “Izizathu zalokhu ziningi kodwa esikhulu kunezinye
wukubukeleka phansi kwabaculi bethu.” Uthi kokunye abanye bagcina
bengakhokhelwanga ngoba abawazi amalungelo abo nanokuthi kusuke
kungasayinwe sivumelwano. Uthi kuwumsebenzi wabo benoKhathide
ukubakhulisa babadayise ngendlela ezoheha imisebenzi ezobathuthukisa
hhayi ebabuyisela emuva. “Yingakho nje kulekhonsathi bazobe becula
bukhoma (live) ukukhombisa izinga eliphezulu lomculo okulona,” kusho
uNgizwe. Isikhathi esiningi laba baculi abaculi bukhoma okwenza
bakhokheleke kancane futhi bangaculi ngokusezingeni eliphezulu.
Utalagu selubuya naphesheya kwezilwandle ngenxa yeqhaza abalidlalayo
ekuzigqajeni ngoMaskandi. “Sifuna kona ke ukusebenzisa amathuba
anjengalawa ukukhulisa abaculi bakithi, sibathathe bayogiya le
phesheya kwezilwandle,” kusho uKhathide. Benze isibonelo nangendlela
abagqoka ngayo bethi kubalulekile ukuzinaka ugqoke kahle ubukeke ukuze
abantu bakuthembe. “ Nawe uyazibonela nje amaqhathanzipho ezinsizwa
zoTalagu angahlalwa luthuli. Siyimiphuphe impela kodwa esezintweni.
Uma ufuna ukusazi wobuza u-Obama,” kuncokola uNgizwe.
Amathikithi azotholakala eComputicket kusukela ngolwesiHlanu (March
15). Aqala ku R70, uR100 emnyango bese kuba wuR250 iVIP. Smsa uthi
“Utalagu” ku 32238 uzibeke ethubeni lokuwina imoto yohlobo
oluphambili. Nabathenga amathikithi basethubeni lokuwina!
“Maskandi is who we are, yithi laba”
Ngemininingwane thintana noPhindile Zulu ; 083 722 7317 noma Ngizwe
Mchunu 082 598 3490.
source: http://www.kaliwise.com


text:
UMotshekga makadliwe yizembe - ANCYL
2012-08-01 12:06
Johannesburg - Ukugcina uNgqongqoshe weMfundo eyisiSekelo u-Angie Motshekga esikhundleni sakhe kuyaluphazamisa uhlelo lwezemfundo ezweni, kusho isekela likaNobhala Jikelele wophiko lwentsha lwe-ANC, uKenetswe Mosenogi.
Uphiko lwentsha neCongress of SA Students (Cosas) bafuna ukuba uMotshekga asule esikhundleni sakhe, bakusho lokhu ngoLwesibili eGoli, eLuthuli House, kubika iphephandaba iThe Star.
UMosenogi uthe inkinga yezincwadi zokufunda eLimpopo ibe yihlazo kabi esizweni.
“Umengameli weCosas uBongani Mani uthe uMotshekga uhlulekile ukwenza lokho abekelwe khona ngokuthenjwa ukuze ukufunda kuqhubeke.
“Uphinde waxhaphaza abantu bakuleli lizwe ngokwenqaba ukukhombisa ubuholi bakhe ngokuthi athathe izinyathelo ngalolu daba.
“UMengameli uJacob Zuma akumele afakelwe ingcindezi ngokuxosha uMotshekga. Yena ngokwakhe uMotshekga kumele avume ukuthi uhlulekile bese eyasula esikhundleni,” kusho uMani.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Wikipedia
IWikipedia (Listeni/ˌwɪkɨˈpiːdiə/ or Listeni/ˌwɪkiˈpiːdiə/ WIK-i-PEE-dee-ə) ingubuthano oku-inthanethi obhalwe ngizilimi eziningi futhi ayikhokhwa. Ixhaswe yi-Wikimedia Foundation engenzi inzuzo. Inama-athikeli angaba yizigidi ezingama-21 (phezu kwezigidi ezingu-3.8 ngesiNgisi kuphela) zibhalwe ngamavolontiya aphuma emhlabeni jikelele. Cishe wonke ama-athikeli wakhona angahlelwa yinoma ubani ongakwazi ukufinyelela kwisayithi, futhi inabanikeli abangafika ku-100,000 abasebenza njalo kuyo. Kusuka ngoJanuwari 2012, kube nokwengeza kwi-Wikipedia ngezilimi ezingama-283.


text:
SIMPHIWE NDWANDWE
ABAHOLI bakasoseshini wamatekisi KwaNongoma bathi selingaphezulu kwamandla abo iphunga lomchamo eligqabula ikhanda emnyango wamahhovisi alo soseshini phakathi naleli dolobha.
UMnuz Fanyana Mlaba, ongumxhumanisi weNongoma Taxi Owners Association, uthe sekubame emphinjeni ukunkenkethelwa ngamakhanda ngenxa yokuhogela iphunga lomchamo ogeleza ezitebhisini zehhovisi.
Uthe sebehlale kulesi simo kusukela ngo-2003 beqa umchamo njalo uma beze ehhovisi bezosebenza manje sekufike lapho bekhathala khona.
UMlaba uthe okuyinkinga wukuthi le ndawo abakuyo ayikho ngaphansi kukamasipala wakuleli dolobha ngakho kunzima ukuthi kube khona abangakuzama ngoba kufanele bayokhala enkampanini eseceleni okuyiThala Development Finance and Investment Co-operation.
Muva nje uthe sekwehluleka ngisho ushibhoshi namanzi abebekubhunyela kuleli damu lomchamo lutho ukudamuka wathi kuyabacacela manje ukuthi usumningi usuzongena ehhovisi.
Inkinga edala ukuthi kube nalobu bunuku uthe wukuthi ithoyilethi lilodwa eplaza kanti elinye lingaserenki yamabhasi namatekisi ahamba amabanga. amade.
“Sifisa ukuthi abaseThala bazohlola la manyala esiphila kuwo balungise la mathoyilethe avuzayo asengcolise idolobha lethu. Akulungile ukuba kube njena edolobheni kube kukhona abantu okufanele ngabe babhekene nomsebenzi wokukhuculula ukungcola kule ndawo,” kusho uMlaba.
UMnuz Elethu Zulu, oyiphini lemenenja ebhekele izinto ezingaphansi kweThala KwaNongoma, uthe leya ndawo isalungiswa ngakho ucela ukuthi babekezelelwe.
“Siqashe inkampani ukuba ilungise indawo yokushobinga evalekile. Silinde inkontileka noma nini yaseMlazi ezofika izolungisa umonakalo. Sakha leya ndawo ngenhloso yokuthi abantu bakwazi ukusithela bakhululeke kwase kuba khona le nkinga-ke,” kusho uZulu.
Uthe abantu bayaqhubeka nokusebenzisa le ndawo yize isaphukile okudala ukuthi kube nale nkinga ekhona.
Services


text:
SIZWE BLOSE
UKUWA kwenye indlu ngukuvuka kwenye. Lesi sisho sesiZulu sibe wubufakazi esimeni somculi wekwaito osethole ikhaya elisha ngemuva kokuthi inkampani abesebenzisana nayo ingayivuselelanga inkontileka yakhe.
UThokozani Ndlovu odume ngelikaL’vovo Derrango kuthe uma eshiya kwa-EMI waphenduka undinga sithebeni.
Lo mculi usebe nenhlanhla enkulu njengoba abaculi abebephethwe yiDerrango Records okunguyena noMthunzi sebephethwe yisikhondlakhondla senkampani yomculo i-Universal Music ebophele abaculi abanohlonze okubalwa kubona oProfessor, Oskido, Tokollo, Zuluboy, DJ Zinhle, nabanye.
UL’vovo uthe uzizwa ejabule kakhulu ngokungena kwenkampani yakhe kwi-Universal Music ebonakala ingumakhonya kwezomculo kuleli.
“Into enhle wukuthi ngingena kule nkampani nje kungekudala ngizokhipha i-albhamu yami ebonakala izoshisa izikhotha kungekudala. Kunengoma ethi UPalesa engiyenze noProfessor enginesiqiniseko sokuthi izoshisa izikhotha,” kusho uL’vovo obehluleka nawukuzibamba yinjabulo.
Abantu bese beqalile ukuzibuza ukuthi kanti kwenzekani ngalo mculi waseNewcastle osezinze eThekwini ngenxa yomsebenzi.
UL’vovo abantu abaningi bazomkhumbula esekwiMayonie Productions ephethwe nguZakes Bantwini umculo wakhe usatshalaliswa yi-EMI. Wasungula inkampani yakhe iDerrango Records kanti njengamanje le nkampani isisebenzisana ne-Universal Music.
UThabiso Mogwatlhe wase-Universal uvumile ukuthi banazo izingxoxo futhi bayayithanda i-albhamu kaL’vovo kodwa wangathanda ukuphumela obala ngokuthi sebemsayinisile noma qha.
“Engingakusho wukuthi kuzothi kushaya uLwesine sibe sesazi ngobudlelwano bethu noL’vovo ukuthi bubhekephi,” kusho uThabiso ngamafuphi.
Services


text:
INTATHELI YESOLEZWE
KUKHALE amavuvuzela kubafundi kwaqhuma umkikizo komama abanezingane ezifunda esikoleni iKhulabebuka High, eMbumbulu emuva kokuba uMnyango wezeMfundo uthathe isinqumo sokubuyisela emsebenzini uthishanhloko obemisiwe.
Bese kuphele izinyanga ezine uthishanhloko, uNkk Premilla Deonath, amiswa ngezinsolo zokuthi akakwazi ukuphatha. Okunye abesolwa ngakho wukuhlohla abazali namanye amalungu omphakathi ukuthi basuse udlame.
Incwadi egunyaza ukuba abuyele esikoleni yasayinwa yiNhloko yoMnyango, uDkt Nkosinathi Sishi, ngo-Okthoba 29 kodwa yena uze wayithola ngoMsombuluko, emuva kwezinsuku ezimbili kade efonelwe yisikhulu sesifunda sithi akeze azombona emahhovisi.
“Bengijabule kodwa ngididekile ngoba incwadi ibhalwe u-Okthoba kodwa mina ngiyithole manje. Angazi ukuthi kade ilokhu ikuphi,” kusho uNkk Deonath.
Noma lo thishanhloko esephindiseliwe esikhundleni sakhe kubhekeke ukuthi aqhubeke nokuhamba icala lakhe lokuqondiswa kwezigwegwe elihlehliselwe uJanuwari 22.
Uthe wayesecaleni ngoNovemba 22 no-23 kodwa akukho lutho okwashiwo ngokuthi akaphindele emsebenzini.
“Selokhu laqala leli cala ngilokhu ngisho ukuthi ngimsulwa, akukho engikufihlayo,” kusho lo thishanhloko.
Uthe le nkinga yasuswa wukungezwani okungaphakathi esikoleni.
“Yipolitiki yangaphakathi nje engikholwa wukuthi izingane zami kwakungamele zifakwe kuyona kodwa njengoba sengibuyile izinto sezizophindela esimeni esejwayelekile,” kusho uNkk Deonath.
Ukungabikho kukathishanhloko esikoleni kube nomthelela omkhulu njengoba kuke kwaba nobuhixihixi emakilasini inyanga yonke abafundi, abazali namalungu esigungu esengamele isikole betoyiza.
Noma lesi sikole besibhekene nezinkinga ngonyaka odlule sikwazile ukuthi siphumelele ngo-100%.
Izolo uNkk Deonath wamukelwe esikoleni ngomkikizo, umculo namavuvuzela.
“Kuyamangaza indlela umphakathi ojabule ngayo ngokubuya kwakhe,” kusho unobhala weSGB uNkk Ncamsile Ngcobo.
UMnuz S’gananda Ngubane oyiphini likasihlalo weSGB uchaze uNkk Deonath njengomuntu osebenza kanzima futhi ofike wasebenza kahle esikoleni sabantu abamnyama noma engowomdabu waseNdiya.
“Akaziphathi engathi ungcono kunathi, akacwasi ngokwebala, ungomunye wethu. Umphakathi wahlukumezeka ngesikhathi emiswa,” kusho uNgubane.
Uthisha wakulesi sikole uMnuz Mandla Dlamini uthe isikole besingaphethwe ngendlela ngesikhathi uNkk Deonath engekho.
“Njengoba esebuyile sekuzoba nethimba eliqinile lokuphatha, ukufundisa nokufunda kuzoqhubeka nezinhlelo zesikole zizohamba ngendlela,” kusho uDlamini.
Okhulumela uMnyango wezeMfundo, uMnuz Muzi Mahlambi, uthe ithimba eliphenye icala likaNkk Deonath liphakamise ukuthi aphindiselwe esikhundleni sakhe.
“Uvunyelwe ukuba abe ephindela emsebenzini njengoba icala lakhe lisaqhubeka,” kusho uMahlambi.
Services


text:
WASHINGTON—
Umanyano weSadc uthi ingxabano enzakala eDRC leMozambique ayisoze iyiphambule imizamo yayo yokulungisisa udaba lweZimbabwe.
ISadc iphatheke kabi ngempi esiqhamuke kweleDRC lokwenzakala eMozambique lapho ibandla eliphikisayo eleRenamo elithi lilakho ukuvukela uhulumende yiloba nini.
EleMozambique yilo elingumgcinisihlalo weSadc.
Umabhalane walinhlanganiso uMnu Tomaz Salomao uthi iSadc izaqhubeka idinga isisombululo kudaba lweZimbabwe kungelani lokwenzakala emazweni womabili.
Umlamulankunzi kudaba lweZimbabwe uMongameli Jacob Zuma weleSouth Africa, laye ukhanya ebhekane lendubo ezinengi elizweni lakhe.
Ingcwethi kwezombusazwe uMnu Dumisani Nkomo uthi ngempela kayiboni iSadc iphambuka kudaba lweZimbabwe.
Kunjalo nje umphathintambo obona ngokwethulwa kwemibiko uMnu Webster Shamu uthi sekhethe amalunga e-board yomsakazo weZBC ukuthi eqhubeke ngomsebenzi.
UShamu wazise lokhu ngoLwesihlanu, njalo uthethe lelinyathelo lanxa inhlanganiso ezizimeleyo kanye labeMDC besithi i-board le kumele idilizwe kukhethwe amalunga amatsha.
Ingxoxo LoMnu Dumisani Nkomo
Umqondisi weMisa-Zimbabwe uMnu Nhlanhla Ngwenya usole kakhulu isenzo zikaShamu.
Ingxoxo LoMnu Nhlanhla Ngwenya


text:
ISIHLABANI somculo we-jazz, uJudith Sephuma (osesithombeni) sizogubha iminyaka ewu-10 sikulo mkhakha ngokuqopha i-albhamu sicula bukhoma nezobe iqukethe i-DVD ne-CD.
Lo msebenzi wakhe omusha obizwa ngokuthi A Legacy: Live in Concert uzobe ugxile ohambweni lwakhe kwezomculo kuze kube yimanje.
UJudith uthembisa ukuvezela abalandeli bakhe uthando lokudlala bukhoma analo kuyona yonke ingoma ekule albhamu.
I-CD ezophuma ngoJulayi 30 nonyaka ilandelwe yi-DVD ngoSepthemba 3 ezobe iqukethe izingoma ezingu-22.
Le DVD izobe iphelezelwa yi-CD ebizwa ngeLive at the Market Theater, enezingoma ezingu-12 eyaqoshwa bukhoma ngo-2002 kodwa yangakhishwa kanti ngayo uJudith uthi ubonga abalandeli bakhe abalokhu bemeseke njalo.
Kwi-DVD yakhe ezoba ngamahora amabili uzobe ebophele enye inkakha yomculo we-jazz u-Oliver Mtukudzi nabanye abaculi kanti uzobe ehambisana ne-orchestra.
UJudith uthi kade kwakuyiphupho lakhe ukuqopha i-DVD bukhoma njengoba nabalandeli bakhe bese bembuza ukuthi uzoyenza nini.
Uthi noma ekuthanda ukuqopha estudiyo kodwa wakhuliswa ngokucula bukhoma ne-ochestra futhi lokhu kwenza eze nomuzwa ohlukile njalo uma esesteji.
“Ngikholwa wukuthi ngilinde kwaze kwafika isikhathi esifanele ukukhipha le DVD njengoba nomsebenzi wami usuze wafika kuleli zinga,” kusho uJudith.
Services


text:
OwaseZim ubanjwe nogwayi womkokotelo
2012-12-05 16:37
Johannesburg - Umlisa mumbe oneminyaka engu-24 ubudala, ongowokudabuka eZimbabwe, uboshwe ngamaphoyisa ngemuva kokubanjwa nogwayi womkokotelo.
Umsolwa ubanjwe ngasemngceleni iSkilpadshek, ngaseBotswana, kusho amaphoyisa aseNorth
West.
Amaphoyisa asebenza emngceleni abambe amaphakethe kagwayi angu-2657.
Ugwayi ubanjwe ngezithuba zasekuseni, kusho uLieutenant Colonel Emelda
Setlhako.
"Amaphoyisa abehlola wonke umuntu obengena kuleli, ugwayi ubanjwe ngaphansi kukakhaphethi obufakwe ebhuthini emotweni."
USetlhako uthi ugwayi unentengo yasemgwaqeni ka-R37 940, umsolwa uzovela ngaphambi kwenkantolo maduzane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Ingane, 6, ishayise imoto ivakasha
2013-02-05 14:01
London - Amaphoyisa asePittsburgh, eMelika, athi intombazanyana, 6, ebingeke ilale ingambonanga uyise ayizange ilimaze muntu ngesikhathi ishayisa imoto kamama wayo ithi izama ukuyishayela iyovakashela ubaba wayo.
Amaphoyisa awakalidedeli igama lale ngane, nokuthiwa umama wayo ubesalele ngesikhathi igila lo mgilingwane, nekuthiwa yebe okhiye bemoto ngabo-09:00 ngeSonto.
Owamaphoyisa uSeargent Jerry Parker uthe le ngane yinde kuneminyaka yayo, kodwa wathi: "Sonke asazi ukuthi ikwazelaphi ukushayela."
Kuthiwa ingane le ishayise izimoto ezimbili ebezipakiwe, ngaphambi kokushayisa isigxobo.
Amaphoyisa ayaphenya kodwa akazange acacise noma kukhona yini ozobekwa icala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AP


text:
MHLENGI SHANGASE
UKUKHULELWA kwabafundi abangu-10 595 ngo-2011 ezikoleni zaKwaZulu-Natal sekwenze uNgqongqoshe wezeMfundo wanquma ukuthi amakhondomu asatshalaliswe ezikoleni.
UMnuz Senzo Mchunu, umemezele ukuthi amakhondomu awasatshalaliswe ezikoleni zamabanga aphezulu angalokothwa kwezamabanga aphansi.
Uthe akafuni ukuthi abafundi bamabanga aphansi okusuke kukhona kubona noGrade R okungabafundi abaneminyaka emihlanu ukuthi bangaphatha amakhondomu.
“Ekhaya ngeke uyivumele ingane yakho encane ukuthi iphathe amakhondomu ngakho nathi akumele senze izinto esingeke savuma ukuthi zenzeke emakhaya. Awasatshalaliswe emabangeni aphezulu kodwa hhayi kwaphansi. Noma kungathiwa nguMnyango ofuna ukuwaletha kwaphansi, abazali abashaye phansi ngonyawo bakuvimbe lokhu,” kusho uMchunu.
UMchunu ukusho lokhu ekhuluma engqungqutheleni yezinsuku ezimbili ebihlelwe nguMnyango ebibheka izinkinga ezibhekene nemiphakathi ehlukene okubalwa izidakamizwa, ukukhulelwa kwabafundi nezinye.
Usho lokhu nje kwake kwaba nemvunge nokungaboni ngaso linye phakathi kukaNgqongqoshe weMfundo eyisiSekelo uNkk Angie Motshekga, nozakwabo wezeMpilo uDkt Aaron Motsoaledi ngalolu daba njengoba owezempilo wawufuqa lo mkhankaso kodwa owezemfundo uthi awuboni kahle.
Yize isibalo sokukhulelwa kwabafundi ngo-2011 sehlile kunaleso sika-2010 okwakhulelwa abafundi abangu-13 725, kodwa ngokukaMchunu lezi zibalo zisephezulu kakhulu.
Isifunda esisahamba phambili ngokukhulelwa kwabafundi yi-Vryheid ngo-1 752, silandelwe uThungulu ngo-1 382 kube uGu ngo-1 030.
“Noma kungathiwa izibalo zehle ngo-3 000 leso sibalo sisasikhathaza ngoba sincane kakhulu kusadingeka kwenziwe okuningi ngoba sifuna ukufinyelela lapho kungakhulelwa mfundi KwaZulu-Natal. Abafundi abayeke ukuqoma abantu abadala bayeke nokuqoma othisha,” kusho uMchunu.
Isikhulu esiphezulu somkhandlu olawula othisha, iSouth African Council for Educators, uMnuz Rej Brijraj, sithe usaqhubeka lo mkhuba wothisha abalala nabafundi.
Uthe babalelwa ku-50 ababasula ohlwini lokufundisa minyaka yonke abangeke baphinde bakwazi ukufundisa ngamacala athinta ukulala nabafundi.
“Othisha abalala nabafundi baphakathi kweminyaka ebheke ku-30 no-40 ngakho ngabantu abasuke bazi ukuthi benzani. Asisho kodwa ukuthi baningi othisha abazihloniphayo, nabangakwenzi lokhu ngakho angeke sithi bonke bayakwenza lokhu,” kusho uBrijraj.
Uthe izikhathi zokuthi othisha bathole amakhosikazi ezikoleni zaphela kudala, manje abasineki bayabasula nje ohlwini uma bebathole benecala.
“Othisha ikakhulu kudala babethi amakhosikazi abo bawathola esikoleni, ngiye ngithi leso sikhathi sesaphela. Thandana nje nomfundi unguthisha uzozibona ukuthi ufana nobani. Imiphakathi ayisibikele ngoba siyazi maningi amacala afuze lawa esingawazi siwumkhandlu,” kusho uBrijraj.
Kule ngqungquthela bekukhona noNgqongqoshe wezobuCiko, amaSiko nezeMidlalo, uNkk Ntombikayise Sibhidla-Saphetha nowezeNhlalakahle uNkk Weziwe Thusi.
Iziphakamiso zizokwethulwa kwiKhabhinethi ngoFebhuwari 19.
Services


text:
NQOBIZIZWE ZWANE
KUQUBUKE indida ngokubulawa kwebhungu laseNseleni, eBhejane lisendaweni yokucima ukoma esigodini saseZikhaleni.
Lokhu kudideka kudalwa wukuthi lezi zigodi zinemingcele ebekiwe njengoba le ndawo ike yakhungathwa yimpi yokugawulana ngocelemba edlule nemiphefumulo yabafundi abangaphezu kwabathathu bezikole ezahlukahlukene.
Unina kaMnuz Sipho Mathenjwa (28) owagwazwa amanxeba amathathu endaweni yokucima ukoma iSakhile Tavern emini ngeledlule, uNkk Thandekile Mathenjwa, uthe abaqondi ukuthi ngabe ukubulawa kukaSipho kuhlangene yini nempi yokujuqana ngocelemba egubuzele le ndawo.
“Asazi ukuthi ukubulawa kukaSipho kuhlobene yini nempi yezigodi eliwa ngocelemba. Sathola ucingo seluthi asize sizobona uSipho esegwaziwe. Ngeke ngisho ukuthi akuhlangene nakho futhi ngeke ngisho ukuthi kuhlangene. Uma uzwa ukuthi yini eyabangwayo kule ndawo yokuphuza ungamangala,” kusho uNkk Mathenjwa.
Elandisa ngesizathu sokubulawa kukaSipho, uNkk Mathenjwa uthe ingane yakhe yabulawela ukuthi ngesikhathi ihlehla kwagxobeka uphaqa wowesifazane okuthiwa wagwaza umufi kathathu ngaphambi kokukhala emuke.
“USipho kuthiwa wayehlehla enganakile, ngebhadi wagxoba le ntombazane onyaweni. Kuthiwa yambuza ukuthi uyazi ukuthi ingamgwaza yona kungabi ndaba zalutho. USipho kuthiwa waphika wathi ngeke iyenze leyo nto. Ngesikhathi eseyochama kuthiwa yamlandela kunganake muntu yamgwaza kwabonakala ngegazi phansi,” kusho uNkk Mathenjwa echiphiza izinyembezi.
Eqhubeka uNkk Mathenjwa uthe: “Amaphoyisa asitshela ukuthi yiwona azonquma ukuthi azokwenza njani ngecala. Sisalinde ukuzwa ukuthi likhona yini noma alikho ngoba vele umonakalo sewenzekile uSipho akasekho.”
Imizamo yeSolezwe yokuxoxa nomnikazi wale ndawo yokucima ukoma okuvela ukuthi sekungokwesibili kushona umuntu kuyona ngale ndlela ibhuntshile njengoba kubikwe ukuthi umnikazi wayo owaziwa ngoMnuz Ndlovu uyagula ulele phansi.
Services


text:
Ligwetshiwe iphoyisa elabulala umfana
2012-12-04 14:03
Johannesburg - Iphoyisa elalisafunda, nelalahlwa yicala lokubulala, uConstable Sipho Mbatha ugwetshwe iminyaka engu-17 ethothoza endlini emnyama yiNkantolo eNkulu yaseGoli, emihlanu yayo yalengiswa.
"Iminyaka emihlanu izolengiswa ngaphansi kwemigomo ethi awuphindi utholakale ecaleni elifanayo,"
kusho iJaji Kathleen Satchwell.
UMbatha usukume wama, wase anga umkakhe.
Ngo-Agasti uMbatha walahlwa yicala lokubulala uThato Mokoka, 16.
USatchwell uthe abukho ubufakazi obukhombisa ukuthi isenzo sikaMbatha saba yiphutha.
UMbatha wadubula uMokoka ngoFebhuwari emzini kagogo wakhe ngesikhathi amaphoyisa ayegasele khona ngemuva kwemibiko ethi uMokoka uphatha isibhamu esingekho emthethweni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
NONTUTHUKO NGUBANE
ILUNGU eliphezulu le-National Freedom Party (NFP) KwaZulu-Natal lilahlekelwe ngamalungu amane omndeni walo kuzamcolo ohlasele indawo yasoThukela, eMsinga, ngoMsombuluko ebusuku.
Kulesi sigameko izinkulungwane zabantu zisale dengwane kwaduka abayisithupha okukholakala ukuthi bashonile. Abomndeni kaNksz Sbongile Dlamini we-NFP baguguleke nendlu yakubo ngesikhathi kuhlasela lo zamcolo.
UNksz Dlamini uthe usinde ngoba ubengekho ekhaya eye emhlanganweni weqembu eThekwini.
Kulesi sibhicongo kuduke nothisha wesikole sabakhubazekile iKukhanyakoMsinga. Ukufunda kuphazamisekile kule ndawo kanti imigwaqo ivaliwe futhi kunokusabela ukuthi kungalimala abanye abantu.
Uthisha odukile kuthiwa kumuke yonke impahla yakhe yasendlini abeqashe kuyona. Izindlu eziningi kule ndawo zikhukhuleke ngesikhathi kungenisa umfula uThukela kulandela ukuna kwemvula enamandla ngoMsombuluko emini.
Okhulumela uMnyango wezeMfundo uMnuz Sihle Mlotshwa uthe ngesikhathi uthishanhloko walesi sikole ezwa izindaba zokuduka kukathisha uqulekile wangeniswa esibhedlela.
“Ibhuloho u-R33 limuke lonke kanti uthisha omukile kusolwa ukuthi ubesemqashweni lapho kuhlala khona abanye othisha.”
Lesi sibhicongo sinyakazise isifundazwe njengoba izolo kuthunyelwe amathimba ezimo eziphuthumayo ukuba alekelele imiphakathi iningi layo elisale dengwane.
Ibalelwa ngaphezulu kwekhulu imizi ecekeleke phansi kwathi engu-30 yagugulwa amanzi.
Umgwaqo ohlanganisa leli dolobha laseMsinga neGreytown (uMngungundlovana) nawo kudingeke ukuba uvalwe ngenxa yokumuka kwebhuloho elihlanganisa lemigwaqo. Abezimo eziphuthumayo basebenze ubusuku nemini bevula imigwaqo emisha ukuze bafinyelele emindenini ekhahlamezekile.
Ithimba eliphezulu loNgqongqoshe ababhekelele izinhlekelele KwaZulu-Natal elihlanganisa uNgqongqoshe wezokuBusa ngokuBambisana neziNdaba zoMdabu uNksz Nomusa Dube, owezeMpilo uDkt Sibongiseni Dlomo, OwezokuThuthukiswa koMphakathi uNkk Weziwe Thusi noweZamasiko, ubuCiko nezeMidlalo uNkk Ntombikayise Sibhidla-Saphetha lihambele le ndawo yesigameko ukuyohlola umonakalo nokwelekelela ngosizo oluphuthumayo. Bavakashele imindeni ekhahlanyezwe yizikhukhula nesalahlekelwe izihlobo zayo.
Ubalelwa ezigidini zamarandi umonakalo odalekile. Ekhuluma nemindeni ekhahlamezekile uNgqongqoshe uDube uthe, “Singuhulumeni sikhathazekile kakhulu ngomonakalo esiwubonayo lapha kule ndawo. Izikhukhula sezithanda ukuba yinsakavukela endaweni yasoThukela, eMsinga, ngoba nangonyaka odlule kwenzeka into efanayo. Njengohulumeni senza yonke imizamo ukuze silekelele imiphakathi esebunzimeni. Njengamanje kunezihlobo ezisadukile kanti sesibize amathimba amaphoyisa namasosha azohamba ethungatha izihlobo ezisadukile. Sinethemba lokuthi sizobathola besaphila bonke abantu abangakatholakali ngenxa yalo zamcolo.”
UNgqongoshe uzwakalise ukukhathazeka ngokuhamba kancane koMasipala kulendawo ekulandeleni imigomo eyabekwa yokuthi kufanele abantu abakhe eduze kwemisebe yemifula basuswe ngoba basengcupheni yokuba bamuke uma kwenzeka kuba nezimo ezifana nalezi.
Services


text:
Inhliziyo ka-Igesund isasele kuPienaar
2012-11-06 14:01
Johannesburg - Akungabazeki nje ukuthi umqeqeshi weBafana Bafana uGordon Igesund angathanda ukubona lowo owayengukaputeni uSteven Pienaar ubuyela eqenjini lesizwe, kubika iFootball411.com.
NgoMsombuluko u-Igesund umemezele isikwati esizobhekana neZambia koweNelson Mandela Challenge, ngaphambi kokuhambela eNgilandi ukuyohlangana nabadlali bakuleli abazinze kuleliya lizwe.
Uzobe exoxisana no-Andrew Surman noDavide Somma.
Kanti kulolu hambo uzophinde ahlangane noPienaar.
U-Igesund uthi inhloso yakhe akukhona ukuthi ancenge uPienaar ukuba abuyele kuBafana, kodwa uyomcebisa ekutheni uma ezisola ngesinqumo sakhe ithuba lisekhona.
"Kimina uSteven Pienaar, ubelindizisela phezulu ifulegi lezwe. Ngicabanga ukuthi kuhle ukuthi ngiyoxoxisana naye," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
SIMPHIWE NDWANDWE
KUQALE phansi ukubhikishelwa kwezindlu zomxhaso eThekwini njengoba izolo eWelbedacht kube nokhukhulelangoqo wombhikisho kushiswa amathayi emgwaqweni abantu bekhala ngokuswelakala kwezindlu zomxhaso nokudilizelwa imijondolo eSiyathuthuka naseProgress.
Amalungu omphakathi Isolezwe elikhulume nawo athe sekuyiminyaka eminingi behlala kule ndawo ngaphansi kwesimo esingagculisi kanti nezindlu ezakhiwa kule minyaka eyedlule awukaze uzuze kuzo kodwa zitholwa ngabantu abangaziwa ukuthi baqhamuka kuphi.
UMnuz Abdul Salamaan, owafika kule ndawo ngo-1994, uthe kunzima ukuphila kubo ngoba ababhekele ezezindlu kuMasipala weTheku bakhombisa ukungaphuthumi nokungabakhathaleli abantu bakule ndawo.
Uthe ngoMsombuluko wesonto eledlule kufike abantu abebehamba ngezimoto zakwamasipala abebediliza imijondolo yabantu bebatshela ukuthi abanalo ilungelo lokuhlala kule ndawo ngoba bakhe ngokungemthetho.
“Sikhathazeke kakhulu ngoba asikaze sinikezwe isikhathi esanele sokuba silungiselele ukukhishwa kule ndawo. Okunye wukuthi uma sixoshwa lapha kumele sifunelwe enye indawo esizohlala kuyo ukuze singabi ngondingasithebeni. Akukho emthethweni ukuthi uMasipala ukhiphe abantu lapho behlala khona ngaphandle kokubafunela enye indawo,” kukhala uSalamaan.
Zibalelwa ku-14 izindlu ezishaywe phansi selokhu kuqale ukudiliza.
UMnuz Renesh Sathis, oseneminyaka engu-14 ehlala kule ndawo, uthe inhliziyo yakhe iyaqaqamba ngoba usebenzise imali ecela ku-R15 000 akha indawo ephephile azohlala kuyo nomkakhe nendodana eneminyaka emibili.
“Bafike badiliza indlu yami, bawohloza ukhonkolo phansi, bephula uthayela yonke into yami engiyisebenzele kanzima yaphenduka yaba yincithakalo. Ngizizwa ngenzelwe phansi ngoba angisafuni mxhaso kuhulumeni njengoba yonke le minyaka ngehlulekile ukuwuthola. Ngifuna indawo engingazakhela kuyo umuzi, yilokho engikufunayo, ngizoqala phansi,” kusho u-Sathis.
Ulaka kubantu balapha lubhalwe ebusweni futhi nenhlupheko uyibona uhamba nje. Izigxobo zikagesi emgwaqweni zilenga izintambo zikagesi oxhunywe ngokungemthetho obizwa “ngelezinyokanyoka”.
Amanzi ahlanzekile abantu balapha kabanawo, bathe nawo bayaweba ngoba bamba phansi baxhume amapayipi ngokungemthetho ukuze baphile. Sekuyinsakavukela ukuthi abantu balapha babhikishe kwazise nasekuqaleni konyaka babhikisha bekhala ngokuthi kabanakiwe bethi nekhansela labo alibanaki.
UNgqongqoshe wezokuThutha, ukuPhepha nokuXhumana noMphakathi, uMnuz Willies Mchunu, ethatha uhlu lwezikhalo, wethembisa ukuthi izikhalo zabo uzozedlulisela phambili kuMasipala.
Ikhansela ku-ward 72, uMnuz Mthembeni Shezi, alitholakalanga kumakhalekhukhwini kanti nalapho bekubhikiswa khona belingekho.
Services


text:
Kunesidingo sokulungiswa kweNkandla - Maharaj
2012-10-02 12:02
Durban - Ikhaya
likaMengameli uJacob Zuma eliseNkandla lindinga ukulungiswa ukuze abasebenzi
bakhe kanye nezivakashi bakwazi ukuhlala khona, kusho oyisikhulumi sakhe uMac
Maharaj.
"Kumele
kwenziwenjani uma evakashelwa nguMengameli uBarack Obama noma abanye abaholi
base-Afrika? Ngeke ubahlalise emahhotela,” ucashunwe esho kanje kwi-The
Telegraph Online yase-UK ngoLwesibili.
"Bahlalaphi
onogada baNdunankulu uDavid Cameron uma yena esendlini yakhe? Abasebenzi
bezempilo nonogada bakaMengameli uZuma bahlala ngaphakathi, kodwa ngeke phela bese
nabo behlala endlini eyodwa nomndeni wakhe.”
Empeleni
umengameli akumele kulindelwe ukuthi kube nguyena okhokhela izindawo zokuhlala
onogada nezivakashi zakhe, esqhuba.
Iphephandaba
iCity Press libike ukuthi kuzosetshenziswa u-R203 million wabakhokhibentela ukulungisa
umuzi wakhe, kanti uZuma uzokhokha u-5% nje kuphela kuleyo mali -- engaba
ngapha nje kuka-R10 million.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
LUNGI LANGA
UKHUTHAZA abaphathi bezikole ukuthi basebenzisane kahle nothisha abasebenza nabo ukuze izikole ziphumelele obeke phansi izintambo emuva kokuphatha isikole iminyaka engu-20.
UNkk Dudu Sibiya usanda kuthatha umhlalaphansi emuva kokuphatha isikole samabanga aphansi, iPhesheya Primary esiseNgwelezane, eMpangeni.
UNkk Sibiya uvaleliswe emcimbini obuhanjelwe nguNgqongqoshe wezeMfundo KwaZulu-Natal, uMnuz Senzo Mchunu.
Ushiye lesi sikole emuva kweminyaka engu-20 aqala ukusiphatha futhi engowokuqala ukuthi asiphathe kusukela sasungulwa.
“Ngishiye ngenxa yokuhamba kweminyaka ngoba bese ngifinyelele esikhathini sokuthatha umhlalaphansi,” kusho uNkk Sibiya.
Uthe isikhathi asichithe ehola lesi sikole simfundise ukuthi kuningi okulungayo uma abantu besebenza bebambisene.
Lokhu uthi kuveze ukuthi kabadingeki ondlovukayiphikiswa ebuholini.
“Ukuphumelela kwesikole kulele kuloyo osiholayo. Abaphathi bezikole kumele baxoxisane nothisha abasebenza nabo.
“Uthisha kufuneka umnike indawo yakhe futhi umnike isikhala sokuthi asebenze ngendlela afuna ukusebenza ngayo.
“Abasafuneki abaphathi abazozitshela ukuthi into ebalulekile ukubeka imithetho nje kuphela,” kusho uNkk Sibiya.
Okunye akubalulile ngukuthi izinkinga eziphazamisa imfundo azilele ekufundiseni kothisha nje kuphela.
“Kumele sikucacise ukuthi izingane zamanje azifani nezingane zakuqala. Izingane zamanje zithwele kakhulu ngoba zifika esikoleni nezinkinga ezisuka nazo emakhaya.
“Ezinye zishonelwa ngabazali zisencane, zikhuliswe yizihlobo kanti ezinye azikhuliswa kahle zigcina sezihlukumezekile,” kusho uNkk Sibiya.
Yena nothisha bakhe sebehlomule imiklomelo eminingi evela eMnyangweni wezeMfundo, ehlonipha amagalelo abo ekuthuthukiseni izimpilo zalabo abafunde kulesi sikole.
Ngaphandle kwale miklomelo, uthe okumjabulisayo yindlela amalungu omphakathi asithakasela ngayo isikole njengoba bebaningi abazali abafaka izingane zabo kuso.
Ngaphandle kwamalungu omphakathi uthe ngisho izikole ezakhelene naso ziyakuthokozela ukuthatha izingane eziphuma kuso.
“Kuqala bekuvame ukuthi izingane eziphuma ezikoleni zabamnyama ziqaliswe ekilasini eliphansi kunalelo ezifuna ukulifunda uma zingena ezikoleni ezazaziwa ngama- Model C.
“Nathi besikubona lokhu kulezi zikole ebesingenisa kuzo izingane zethu kodwa manje bese kungenzeki lokhu ezinganeni eziphuma kulesi sikole,” kusho uNkk Sibiya.
Services


text:
FANELESIBONGE BENGU
ISIHLABANI somculo wokholo sizobonga impumelelo yaso nabalandeli baso baKwaZulu-Natal ngendumezulu yekhonsathi ezoba seCity Hall ngoJuni 1.
USolly Mahlangu one-albhamu eshisa izikhotha esihloko sithi Mwamba Mwamba egabe ngezingoma ezithandwa yiningi ezithi Obrigado, Wahamba Nathi nezinye, uzohlanganyela nabalandeli bakulesi sifundazwe athi bakhombisa olukhulu uthando emculweni wakhe.
“Angikaze ngenze umcimbi onjena ngaphambilini ngenzela abantu baKwaZulu-Natal. Uma uzobheka abantu bakulesi sifundazwe banginikeza izindondo zamaCrown Awards nyakenye futhi okungijabulisa kakhulu wukuthi imikhakha engangiqokelwe kuyo yayivotelwa,” kusho uMahlangu.
USolly wazitamuzela izindondo ezintathu kumaSABC Crown Gospel Music Awards nyakenye emikhakheni we-Best Gospel Song, Best Artist nowe-Best Male futhi osanda kuhlabana ngeye Best Traditional Faith Music Album kumaMTN South African Music Awards ngenyanga edlule. Uzobe ephelezelwa ngabaculi okubalwa kubo uKholeka, Babo noSgwili, Abanqobi, uMbhishobhi Thanda Zulu noPastor Zondo ozakhele ugazi oKhozini FM ngezinkulumo ezakhayo nongasazwakali ngenxa yezinsongo zokusocongwa azitholayo.
Umhleli walo mcimbi obizwa ngokuthi yiCelebrating The King Of Gospel, uSanelisiwe Mbambo, uthe kuzoqalwa ngo-6 ntambama kanti amathikithi aseyatholakala eComputicket.
“Amithikithi aqala ku-R100, R150 kanti awe-VIP angu-R200. Sixwayisa abantu ukuthi bengezi namathikithi angombombayi ngoba ezokuphepha zizobe ziqinile,” kwexwayisa uSanelisiwe.
Services


text:
Kuphahlazeke indiza ye-SANDF eDrakensburg
2012-12-06 10:00
Johannesburg - Kutholakale izicucu zebhanoyi loMbuso eliphakahlazekile eDrakensberg, ngaseLadysmith, KwaZuli-Natal, kusho umbiko wabakwaSA National Defence Force, ngoLwesine.
Indiza lena ibilibangise eMthatha, isuka enkambini iWaterkloof, ePitoli, kusho umkhulumeli weSANDF uXolani Mabanga.
"Ngaziswe ngokutholakala kwendiza, imininigwano eminingi ibingakatholakali. Ngikhulume kafushane nethimba elisendaweni yesehlakalo," kusho uMabanga.
Kuthunyelwe izindiza zoMbuso endaweni yesehlakalo, nokho ukuthungathwa kwabantu kumisiwe ngenxa yesimo sezulu esingesihle.
Abatakuli abahamba ngezinyawo bayathungatha eLadysmith, enhla nesifundazwe iKwaZulu-Natal.
Abezindaba ze-Algoa FM babike bathi indiza lena ihlangabezane nenkinga yenjini, kuthiwa bebengu-11 abantu ebebephakathi.
– Landela Izindaba News24 kuTwitter
(@IzindabaNews24).
- SAPA


text:
Umfelokazi ufuna izimpendulo ngoBelaid
2013-02-26 14:02
Tunis - Umfelokazi wesishoshovu seqembu eliphikisayo eTunisia uChokri Belaid, usenxenxe abaphathi ukuba bathole labo ababengongqondongqondo ekubulaweni komyeni wakhe, kulandela ukuboshwa komsolwa.
"Kuyajabulisa ukwazi ukuthi ngubani owayephethe isikhali, kodwa kimina kubalulekile ukuthi ngazi ukuthi wayethunywe ngubani, ngoba lobu kwaba ngubugebengu obabuhlelwe ngobuchule,” kusho uBasma Belaid etshela isiteshi somsakazo i-Europe 1 ngesikhathi ehambele eParis.
"Sifuna ukuthi konke kuhlale obala," esho.
Umsolwa ekubulaweni kukaBelaid, nowayehamba phambili ekugxekeni ukubusa kwama-Islam eTunisia kwavusa isimo esingesihle sezombusazwe, kusho amaphoyisa.
UBelaid, 48, wadutshulwa esekhaya lakhe eTunis ngoFebhuwari 6.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kuboshwe isikhulu ngolwaseGhana
2012-11-09 14:03
Accra - Kuboshwe umqondisi kamasipala kulandela ukubhidlika kwebhilidi ebelinenxanxathela yezitolo e-Accra nokubulale abantu abayisishiyagalolunye, kusho abezindaba ngoLwesihlanu.
Izikhulu zaseGhana ngoLwesine zibophe uCarl Henry
Clark ngezinsolo zokuthi le nxanxathela yezitolo yakhiwa ngaphandle kwemvume.
Umnikazi webhilidi, unjiniyela nowayelidweba nabo bayafunwa yiBureau of National Investigation, kubika i-website yeCitifm
Online.
UMengameli waseGhana uJohn Dramani Mahama ngoLwesine uthe kuzoqhutshwa uphenyo olunzulu ukuqinisekisa ukuthi ukwakhiwa kwamabhilidi aphakeme kwenziwa ngendlela ephephile.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa-DPA


text:
KUNABANTU abangakholwa uma betshe-lwa ukuthi ama-airbag angaphambili ezimotweni anobungozi obukhulu ezinganeni
ezincane uma zihlaliswe khona.
Sekukaningi kwenzeka izingozi emgwaqeni kuqhume ama-airbag, kuthi izi-ngane ezisuke zihlaliswe ngaphambili zilahlekelwe umphefumulo ngoba ngesikhathi iqhuma ngamandla idala umonakalo omkhulu kwabahleli ngaphambili ikakhulukazi ezinganeni.
Ngamaholidi ePhasika abezimo eziphuthumayo bathi kube nengozi abangasoze bayikhohlwa lapho ingane elinganiselwa ezinyangeni eziyisithupha ishonile emuva kokuba imoto iphaphalazile yaphuma
emgwaqeni kwase kuqhuma i-airbag yaqondana ngqo nayo.
Ngenxa yezimo ezifuze lezi inhlangano yabanikazi bezimoto kuleli, i- Automobile Association (AA) ngokusebenzisana nezinye izinkampani zezimoto, bathi
izingane ezingaphansi kweminyaka engu-12 futhi ubude bazo obungaphansi kuka-150cm akumele nangengozi zihlaliswe ngaphambili emotweni.
Lokhu bathi yingoba izingane zisengozini yokulimala kanzima ebusweni nasenta-nyeni uma kudedeleka i-airbag. Inhlosongqangi yokwakhiwa kwama- airbag wukuthi asebenze kahle nebhande lasesihlalweni kubantu abadala ngoba uma efase ibhande sekudedeleka i-airbag iqondana nesifuba kanti enganeni iya ngqo ebusweni ngoba imfushane yona uma ihlezi esihlalweni.
Izazi ngezokuphepha ezimotweni zithi indawo ekahle yokuhlalisa izingane
ezincane emotweni yisesihlalweni sangemuva nakhona futhi kumele zifaswe
ngamabhande.
Uma kungenzeki lokhu ukhetha
ukuhlalisa ingane yakho ngaphambili kungcono ucishe inkinobho evumela
ukudedeleka kwe-airbag.
Services


text:
Kuzomasha abasebenzi beForbes eKZN
2012-11-02 12:39
Johannesburg - Abasebenzi abatelekeile bemayini iForbes Coal bazomasha besuka eDundee Town Hall beya emahhovisi enkampani njengoba benxenxa ukunyuselwa amaholo kanjalo nokuzwakalisa ukungenami ngokubulawa kwabasebenzi ababili, kusho iNUM.
"Sizoqhubeka nokuzwakalisa izikhalazo zethu kuze kube ziyezwakala," kusho uNobhala weNational Union of Mineworkers (NUM) KwaZulu-Natal
uBongani Manyoni.
Kusamisiwe ukusebenza eForbes & Manhattan
Coal nasemayini i-Aviemore, eDundee, ngemuva kokuthi abasebenzi ababalelwa ku-750 beye esitelekeni ngaphansi komthetho iLabour
Relations Act, kusho le nkampani.
UManyoni uthe izimfuno zabasebenzi ziyafana.
Bafuna ukunyuselwa amaholo, ukulungiswa kwezindawo abahlala kuzona, ukunikezwa isibonelelo esibafanele bese inkampani ihambelana nemithetho yemboni yezimayini.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
MBALI KHANYILE
IMVULA ebihlasele isifundazwe iKwaZulu-Natal iholele ekutheni kushone owesifazane nengane yakhe abelele nayo endlini.
UNksz Delisiwe Sikhakhane (31) waseMlazi esigcemeni sakwa-J obedume kakhulu ngelikaMade nobelele nendodana yakhe endlini uLetho Sikhakhane (7), uficwe ngamalungu omphakathi besaphila kodwa begqitshwe wudaka futhi becindezelwe yizindonga zendlu.
UMnuz Themba Hlongwa ongelinye lamalungu omphakathi azibonele kwenzeka lesi sigameko ekuseni ngabo-4 ngoMgqibelo, uthe namanje usashaqekile umphakathi wakule ndawo obusendaweni okwenzeke kuyo lomshophi njengoba uNksz Sikhakhane nendodana yakhe beshonele phambi kwabo bezama ukubatakula.
“Sisashaqekile ngalesi sigameko esenzekile, okubuhlungu kakhulu nje ukuthi uMade ufe phambi kwethu simuzwa ekhala ecela ukuthi simsize, simtakule nengane yakhe,” kusho uMnuz Hlongwa.
Udadewabo kamufi uNksz Thulisile Sikhakhane naye obekhona ngesikhathi abantu bezama ukutakula udadewabo kanye nendodana yakhe abebecindezelwe yizindonga zendlu nodaka okuthiwa ubezikhalela ngezindleko zomngcwabo ethi akazi nokuthi uzomngcwaba ngani umufi, uvele wabhoka ngolaka ngesikhathi Isolezwe lifika.
“Ayikho into engingayikhuluma nani ngoba useshonile vele udadewethu. Ngakho-ke angifune muntu ozongiphathisa ngekhanda njengoba sengivele ngiphithene kumanje,” kuzikhalela uNksz Sikhakhane.
UMnuz Thabo Mofokeng okhulumela uMasipala weTheku, uthe ithimba labatakuli baMasipala seliqalile ukuhambela izindawo ezahlukene zaseThekwini ngenhloso yokuyobheka isimo njengoba izulu beliyidliva impelasonto yonke.
“UMasipala uvelile emndenini wakaSikhakhane ngenhloso yokuyohlola isimo. Olunye usizo sekungaba ukusiza umndeni ngezindleko zokufihla uma kungukuthi awunawo amandla,” kusho uMofokeng.
Imibiko yezangoma zezulu iveza ukuthi lizophenya kusukela namhlanje kuze kube uLwesihlanu esifundazweni bese ngoMgqibelo kubuye imvula enamandla.
Services


text:
SIMPHIWE NGUBANE
YIZE umasipala weTheku ukhiphe umyalelo onxenxa abantu abahambela emabhishi ukuthi baqaphe ngeso lokhozi izingane kodwa kubukeka lingezwakali leli khwelo.
IPhini leNhloko eMnyangweni wamaPaki, ezokuNgcebeleka namaThuna kumasipala uMnuz Christo Swart, uthe abantu bayaqhubeka nokuyekela izingane ziphenduke umhlambi kazelusile olwandle.
Uthe ngosuku leholidi uDisemba 26, zingu-126 izingane eziduke olwandle kodwa ithimba labo elisebenza ngokuzikhandla lizithungathe lazithola zonke.
Uthe kulesi sibalo ezingu-15 abakwazanga ukuzihlanganisa nabazali noma izihlobo zazo okuphoqe ukuthi ziyolaliswa endaweni yabo egcina izingane ezidukile.
Umasipala uthi siphansi isibalo sabantu abaminza olwandle kulo nyaka unxusa abantu ukuthi baqhubeke nokuziphatha kahle futhi bathobele yonke imithetho ebekiwe yokubhukuda nokuziphatha olwandle.
Okhulumela amaphoyisa kamasipala uSenior Superintendent Eugene Msomi uthe zehlile izigameko zobudlwembe emabhishi aseThekwini kulo nyaka.
Unxuse abantu ukuthi baqhubeke baziphathe kahle kuze kube unyaka ozayo.
Uhambe emazwini kaSwart ephonsela inselelo abazali ukuba baqikelele ukuthi ngaso sonke isikhathi izingane ziphambi kwabo ebhishi, zingabi wuvanzi.
“Siqinisa kakhulu ezokuphepha emabhishi nasemgwaqeni ngezivimba-mgwaqo kuze kudlule usuku lukaNcibijane.
“Abantu abagade izingane zabo njalo uma sebesolwandle,” kusho uMsomi.
Uqhube wathi kusukela ngoDisemba 1 bangu-725 abantu asebeboshiwe emigwaqweni yaseThekwini, iningi labo lishayela lidle amanzi amponjwana futhi lishayela ngesivinini.
“Sizoqhubeka nezivimbamgwaqo zethu silawula emigwaqweni nasezindaweni zobumnandi, okukhona kuzo amabhishi eThekwini,” kusho uMsomi.
Khonamanjalo, umasipala unxuse abantu ukuba bangabhukudi lapho kuhlangana khona ulwandle nomfula uMngeni eBlue Lagoon.
Bayalelwe ukuthi babeke amaphaphu phansi: amanzi olwandle kuphephile ukuba kuwona kepha babe buqamama ngama-mitha angu-800 kusuka kule ndawo nalapho bebhukuda khona.
Uthe isizathu yipayipi lemfucuza eliqhume kuKennedy Road lakapakela kulo mfula, langcolisa amanzi.
Services


text:
Kunyamalele intatheli eSyria
2013-01-03 09:01
Beirut - Intatheli yaseMelika inyamalele eSyria, kulandela ukuthunjwa kwayo esikhathini esiyinyanga esedlule, kusho umndeni wayo utshela abezindaba.
Lokhu kwenzeka nje kusaphele iminyaka emibili kuphela yadedelwa ngemuva kokuthunjwa ngamasosha kahulumeni waseLibya.
Umndeni kaJames Foley, waseRochester, uthi lona wathunjwa enhla nezwe iSyria, ethathwa ngoshayasibhamu abangaziwa.
UFoley,
39, uvamise ukusebenza ezindaweni ezinobungozi, ekuqhubeka kuzo izimpi eMiddle East,
iseSyria, iseLibya nase-Iraq.
Ngesikhathi esebenza ubeqopha bese edlulisa umsebenzi wakhe kwabe-Agence
France-Press, ukuthunjwa kwakhe kuthiwa kubeka obala igcindezi izintatheli ezisebenza ngaphansi kwayo, eSyria.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho. – Landela Izindaba News24
kuTwitter (@IzindabaNews24).


text:
INTATHELI YESOLEZWE
SEYIZWAKALISE ukukhathazeka ngenani lemishanguzo elahlwa yiMinyango yezeMpilo eseyiphelelwe yisikhathi, inyunyana yabasebenzi iNational Education, Health and Allied Workers’ Union (Nehawu).
UMnuz Sizwe Pamla weNehawu, uthe bakhathazekile ngemibiko yokulahlwa kwemishanguzo.
Kuthiwa iMinyango yezeMpilo ezifundazweni ezahlukene ilahle inqwaba yemishanguzo ngoba seyiphelelwe yisikhathi ngo Ephreli 2011 kuya ku-Ephreli 2012.
Lokhu kuvezwe nguNgqongqoshe wezeMpilo uDkt Aaron Motsoaledi (osesithombeni) ngesikhathi ephendula imibuzo ebibhekiswe kuye ePhalamende kuleli sonto.
UDkt Motsoaledi uveze ukuthi isifundazwe iWestern Cape yiso esilahle imishanguzo eminingi kunazo zonke izifundazwe njengoba kuthiwa ilahle imishanguzo ebiza u-R3.4 million lokhu kulandelwe yisifundazwe iKwaZulu-Natal elahle ebiza u-R2.8 million.
UPamla uthe kuyaxaka ukuthi kukhona imishanguzo ebiza imali engaka elahlwayo kube kukhona abantu abaphindiselwa emuva ezibhedlela ngoba ingekho imishanguzo.
“Baningi abantu abaphindiselwa emuva ngenxa yokushoda kwemishanguzo kepha nakhu manje sizwa kuthiwa imishanguzo ebiza imali engaka ize iphelelwe yisikhathi kuze kube nesidingo sokuthi ilahlwe,” kusho uPamla.
Uthe basola ukuthi le mishanguzo eze yaphelelwa yisikhathi yile yezifo ezisuke zifike ngaleso sikhathi bese kuthengwa imishanguzo eminingi kakhulu ingasetshenziswa bese igcina isiphelelwe yisikhathi.
Okhulumela uMnyango wezeMpilo kuzwelonke uMnuz Joe Maila, uthe ngeke bakwazi ukuphendula ukuthi yimiphi imishanguzo egcina iphelelwe yisikhathi.
Kepha uthe uma imishanguzo isiphelelwe yisikhathi kubalulekile baqikelela ukuthi ilahlwe lapho ingeke igcine isetshenziswe abantu.
UPamla uthe bafisa kwenziwe uphenyo ngokuthengwa kwemishanguzo ngoba kungenzeka ukuthi laba abathengela uhulumeni imishanguzo abakwazi ukwenza lo msebenzi.
Services


text:
Uphele kabi umhlangano we-ANC e-E Cape
2012-11-06 08:16
Johannesburg - Umhlangano wegatsha le-ANC e-Eastern Cape uphele kabi sekujikijelwana ngezihlalo kwaze kwalimala abantu, kusho umbiko weDispatch Online ngoLwesibili.
Igatsha laku-Ward 28, elibandakanya iGonubie neBeacon Bay, ligcine lidube umhlangano ngemuva kokulinda amahora ayisishiyagalombili ngeSonto.
Ilungu lekomidi eliphezulu le-African National Congress eQinirha uThulani Mthwa uthe kufike amalungu angu-46 kuphela kwangu-147
abelindelekile kulo mhlangano.
Kulo mhlangano bekukhona lowo oyilungu lekomidi eliphezulu kuMasipala iBuffalo City uMbulelo Nkonzo noSihlalo uZukisa Faku.
Kuthe uma kumenyezelwa ukuthi uyahlehla umhlangano, kwakhona oshaya uNkonzo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UBonang ubopha u-Euphonik
2012-06-04 09:30
Johannesburg - Umathand'izinto wakuleli uBonang Matheba kuthiwa ushaywe kanzima yisoka lakhe elinguDJ u-Euphonik, ekuthiwa kumanje umvulele icala lokuhlukumeza, kusho imibiko yeSunday World.
Imibiko ithi kumanje uMatheba uthole incwadi evimbeka u-Euphonik, ogama lakhe langempela nguThemba Nkosi, ukuthi asondele eduze naye.
Kuthiwa lezi zithandani ziphila ngokuxabana kanti u-Euphonik usevamile ukuhlukumeza uMatheba.
UMatheba kuthiwa uphelezelwe ngummeli wakhe uBongani Khoza, ngesikhathi eyovula icala.
"Ngingaqinisekisa ukuthi uMatheba usecele inkantolo ukuthi imsize. Kumanje udaba lokuhlukunyezwa kwakhe lusezithebeni zenkantolo," kusho uKhoza.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News24


text:
Ingozi yebhasi ibulale 12 eBangladesh
2012-10-29 14:02
Dhaka - Cishe bangu-12 abantu abashonile kwalimala abangu-35 eBangladesh ngoMsombuluko ngesikhathi ibhasi liphuma ebhulohweni maphakathi nesifunda iTangail, kusho amaphoyisa.
Abayisishagalolunye bashonele endaweni yesehlakalo, kusho okhulumela amaphoyisa uMizanur Rahman.
Abanye abathathu bashonele edleleni eya esibhedlela, kusho uRahman.
Ingozi idalwe ubudedengu bomshayeli.
Iningi labagibeli bangeniswe esibhedlela ngenxa yokulimala.
- Landela
IzindabaNews24 kuTwitter
- Sapa - AFP


text:
Ezinye izindaba...
Afrika...
Kuteleke amanesi esibhedlela saseLiberia, bafuna amaholo angcono kanye nezinto zokuzivikela bangangenwa yigcinwane le-Ebola eselibulale amakhulu abantu.
UMengameli waseZimbabwe uRobert Mugabe kuthiwa usekhwele wadilika ezikhulwini ze-Zanu-PF, wathi zizama ukuvimbela unkosikazi wakhe, uGrace, ukuthi angene kwezepolitiki.
Inhlangano eyengamele i-wrestling isimemezele ukuthi abadlali abangu- 9 abaqhamuka emazweni ahaqwe yi-Ebola ngeke bawungenele umqhudelwano womhlaba, kusho umbiko.


text:
CELANI SIKHAKHANE
I-ANCYL KwaZulu-Natal ikhathazekile ngamalungu kaKhongolose esifundazweni ngokuthi asephendula imibuthano yeqembu imikhankaso yezikhundla zobuholi ebheke eMangaung ekubeni ilungelo lokudingida izikhundla lizovulwa ngo-Okthoba.
Umgqugquzeli wesigungu sesikhashana se-ANCYL esifundazweni uMnuz Vukani Ndlovu (osesithombeni), uthe okubakhathazayo ukuthi lolu daba lubukeka lwenzelela ngoba kukhona ukuthi uma bekhuluma ngabaholi basatshiswe ngokuxoshwa eqenjini.
“Okusikhathazayo ukuthi lo mkhuba uyaqhubeka njengoba sekunemibuthano ye-ANC okuthi uma ikhona kuculwe izingoma ezigqugquzela ukuthi kukhethwe abaholi abathile okuyinto esiyibona izodala uqhekeko olukhulu enhlanganweni ngoba kuyaziwa ukuthi u-Okthoba awukafiki,” kusho uNdlovu.
Uthe kunomhlangano abebenawo obuhanjelwe uNobhala we-ANC esifundazweni uMnuz Sihle Zikalala abambikele kuwo lolu daba .
Lolu phiko esifundazweni luthi okwenziwa amalungu e-ANC KwaZulu-Natal kwenza kube sengathi kukhona izifundazwe ezinelungelo lokuqhakambisa abaholi ezibafunayo eMangaung.
UNdlovu uke wakhala nangokwenzeke emngcwabeni kaMnuz Wandile Mkhize owayenguSotswebhu we-ANC kumasipala wase-Hibiscus nalapho inkonzo yomngcwabo yaphendulwa umkhankaso wokubuyisela uMengameli Jacob Zuma esikhundleni.
Okukhalisa i-ANCYL ukuthi kule mibuthano sekunamaculo akhona aseka abaholi abathile ukuthi kumele kube yibo abakhethwayo eMangaung.
Phakathi kwezingoma esezishisa izikhotha kulezi zinsuku ezihambisana nemikhankaso yaseMangaung kukhona ethi “uZuma wethu sizonyuka naye simubambe ngesandla siyongena naye ekhaya eMangaung,” kanti isuselwa eculweni lamakholwa elithi “Ukholo lwami ngonyuka nalo ngilubambe ngesandla.’’
Enye ingoma edla ubhedu ithi “sekuyozwakala eMangaung” kanti igqame ngesikhathi bekunengqungquthela yezinsuku ezintathu yamadlelandawonye aholwa i-ANC eHoward College ngempelasonto.
Ngaphandle kwalokho amalungu e-ANC esifundazweni awasakufihli ukuthi afuna uZuma athathe ihlandla lesibili njengoba esesebenzisa ngisho uphawu lwe-Kaizer Chiefs lokuphakamisa iminwe emibili .
Lolu phawu luphinde lwabonakala nangesikhathi kuqhubeka ingqungquthela ye-SACP ebisoNgoye .
UNobhala we-ANC KwaZulu-Natal, uthe uma i-ANCYL kukhona ekhala ngakho kumele iqonde kuKhongolose ngoba bona abaxhumani namalungu abo kwabezindaba.
Services


text:
Uhoxile kweyeJazz uJill Scott
2012-03-12 16:21
Cape Town - Ingqalabutho yomculi waseMelika uJill Scott angeke esacula kwindumezulu yekhonsathi yeJazz ebanjwa njalo ngonyaka edolobheni laseKapa iCape Town International Jazz Festival, kubika iDrum.
Ngokwemibiko lomculi owaziwa ngenoni iGettin' in the Way ophinda abonakale nakumafilimi, ubeqokwe ukuthi acule mhlaka-31 Mashi.
Incwadi ebhalelwe abadidyeli bekhonsathi ithi uScott uzobambeka njengoba kumele ayoqopha enye yamafilimi ekupheleni kwenyanga.
"Siphezu kwemizamo yokuthola omunye umculi onohlonze, nomake kunjalo kumele abathandi bomculo bazi ukuthi iCape Town International Jazz Festival ibophela abaculu abangaphezu kuka-40," kusho abagqugquzeli.
Ikhonsathi yezinsuku ezimbili izoqala mhlaka-30Mashi iya kumhlaka-31.
Amathikithi aseyatholakala ezitolo.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- News 24


text:
Umbono: Bamhleka usulu abalandeli uPalacious
2012-03-15 14:31
Cape Town - Umqeqeshi
we-Orlando Pirates osabambile, u-Augusto Palacios, usetshele abalandeli
baleli qembu ukuthi behlise amaphaphu wathi bangalindeli ummangaliso
njengoba naye esazama ukubuyisela amaBhakabhaka esimweni esikahle.
Sibuze abafundi bethu imicabango yabo ngokusho kukaPalacios, baphendule kanje:
UThulani Thabethe uthe: Okuphakeme kumelwe ukwehliswa. IPirates iyathotshiswa manje, ibile sesicongweni ngesizini edlule. Angeke ibe phezulu ingunaphakade. Manje sekugxekwa abaqeqeshi. Akunikwe iSantos izibongo eziyifanele, womabili lamaqembu avedlala ngabadlali abalinganayo.
UMaxingwane Mncedisi uthe: Angibonii ukuthi uzokwazi, kungani bangalandi uRuud Krol.
USabizwe Zungu uthe: Akahambe impela nje uPalacios, iPirates idinga umqeqeshi wangempela.
UThembi Mncube uthe: Akasiyeke thina sijabule, ukujabula kuyashintshana sebeqhoshe kakhulu abahambe bayoshona ngiwubekile uMgqibelo u x osolvekayo.
UThamsanqa Kenneth Ngcongo uthe: Hehehe,abalandeli bePirates abafuni ukudliwa inkinga yabo ileyo.
USakhile Zondo uthe: Manje uthi kuzomthatha iskhathi esingakanani ke ukuyibuyisela esimweni njengoba isikhathi sesidliwe iSantos nje.
UThulani Nceng'intombi Msomi uthe: Kunzima kumabhakabhaka, inkinga ikuKhoza.
Sithumelele umbono wakhe ku-isizulu@news24.com
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- News 24


text:
Kudingidwa imigomo eMangaung
2012-12-18 12:01
Bloemfontein - Izihambeli zenkomfa ye-ANC kazwelonke zichithe usuku lwangoLwesibili ekuseni zidingida ngemigomo e-University of the Free State.
Kuyaqhubeka nokubalwa kwamavoti abezikhundla eziyisithupha eziphezulu. Imiphumela kulindeleke ukuba imenyezelwe ngoLwesibili ntambama.
Izihambeli ezingeyona ingxenye yabadingida imigomo bezihleli kwelinye itende, kuthi labo abakwazile ukuthola izitulo zokuhlala, bahlala ndawonye bekhuluma ngabakulindele okhethweni.
Abanye bebezwakala bekhala ngokushisa kwelanga kanye nendlela ende okudingeka bayihambe ngezinyawo beya la kudingidelwa khona izingxoxo.
Entendeni elikhulu bekuneveni yakwa-Standard Bank ene-ATM, amathayi ayo angemuva eboshiwe, kwenzelwa ukuba abantu bangakwazi ukuyigudluza.
Ukuphakanyiswa kwamagama amalungu angu-80 ekomidi eliphezulu leqembu kulindeleke ukuba kumenyezelwe ngoLwesibili ebusuku.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
SIMPHIWE NGUBANE
YEHLUKENE imibono emaqenjini aphikisayo kuMasipala weTheku ngekusasa lomphathi wamaphoyisa ongundabamlonyeni kulezi zinsuku uKhomishana Eugene Nzama ongafunwa ngabasebenzi abaphethe kanye nosomatekisi.
I-DA ithi isahleli ezwini eyalishumayela kusukela kusaphethe iMenenja eseyahamba uDkt Mike Sutcliffe ukuthi akaxoshwe uNzama bese kusungulwa uphenyo ngezinkinga ezikhungethe lo mbutho ezinye zazo ezidalulwe ngumbiko wenkohlakalo iManase Report.
IPhini likaSihlalo weKhokhasi kwi-DA eThekwini, uMnuz Zwakele Mncwango, lithi maningi kakhulu amaphoyisa abengamfuni uNzama nangeneme ngaye njengoba emsola nangenkohlakalo.
Lo mholi uthi yize bekuqonda ukuthi uNzama unelungelo njengawo wonke omunye umsebenzi kodwa akaxoshwe ngoba “kuyacaca ukuthi inkinga akuyena uNzama kuphela kodwa nangaphakathi izinto zomapeketwane”.
“Leli hlazo lokuteleka kwamaphoyisa akuyona nje into eyehlisa isithunzi sikaNzama nalo mbutho kodwa wonke uMasipala. Kuyishwa ukuthi sekujwayelekile ukuthi kubonakale amaphoyisa kaMasipala eshiya umsebenzi wawo agcwale iCity Hall ebhikishela umphathi wawo okunogcobho ebuholini bakhe,” kusho uMncwango.
I-IFP ngomlomo kaSihlalo weKhokhasi wayo, uMnuz Mdu Nkosi, ithi akangaqale axoshwe uNzama engakanikwa ithuba lokuthi aziphendulele ngasolwa ngakho.
Uthi kuyacaca ukuthi le nto inenhlese yezepolitiki yingakho bathuka ngesikhathi emiswa emsebenzini baphinde bambona esebuyiselwa ngaphandle kwencazelo eqondile.
“Akanikwe ithuba lokuthi achazele umphakathi ukuthi yini le abayibangayo namaphoyisa akhe. Inkinga ngalo Masipala wukuthi izinto uyazifihla yingakho nosomatekisi bevuka indlobane beteleka okugcina sekuhlukumezeka nomphakathi ongangene kulezi zinto,” usho kanje.
Amakhulu amaphoyisa kaMasipala angaphansi kwenyunyana iSouth African Municipal Workers’ Union (Samwu) avuka indlobane ngoLwesihlanu kwama nse ukuhamba kwezimoto emgwaqeni uDkt Pixley KaSeme (West Street) ngaseCity Hall ebhikishela ukuba kuxoshwe uNzama, kuqashwe ngokugcwele amaphoyisa osekuneminyaka esebenza ngezinkontileka futhi kuphenywe izikhulu zalo mbutho ngenkohlakalo.
Kwaze kwalamula ukufika kweMeya uMnuz James Nxumalo eyacela la maphoyisa ukuba abanike amasonto amabili ukuze babhekane nalezi zinkinga.
Phambilini uNzama wathi kunabantu abafuna ukumsoconga ngoba engafuni ukudansela isiginci sabo uma enza umsebenzi wakhe. Wathi uthola ukusatshiswa ngaso sonke isikhathi.
UNobhala weSamwu KwaZulu-Natal, uMnuz Jaycee Ncanana, unqumele ugwayi katiki wezinsuku ezingu-14 lo mkhandlu ukuba uphendule izimfuno zamaphoyisa kungenjalo bazoyinyomfa ngesiteleka esingasukumi phansi ezinsukwini ezizayo.
Services


text:
Unkosikazi kangqongqoshe ufuna izigidi behlukanisa
2013-02-08 10:04
Johannesburg - Unkosikazi kangqongqoshe weKhabhinethi ufuna izigidi njengoba laba behlukanisa, okubalwa isithabathaba somuzi ongabiza okungenani uR70 million.
La bashadikazi, angeke bakhishwe amagama ngenxa yemithetho ehambisana nokuhlukanisa umshado kuleli, bafuna ukuhlukanisa njengoba befake amaphepha eNkantolo eNkulu eSouth Gauteng, eGoli.
Encwadini efungelwe, owesifazane uthe: "Sibe nezinkinga eziningi emshadweni nebese zingasalungiseki, okubalwa ukuthi ungqongqoshe wayengihlukumeza ngokwenyama, umphefumulo nangokukhuluma futhi unesihluku."
Laba bese beshade iminyaka engu-20.
Ngaphezu komuzi, unkosikazi ufuna u-R3m wokuwufaka ifenisha, ukukhokhela ama-rates, intela, ugesi nezinye izikweletu nokuthi amhlinzeke ngemoto okungenani ka-R1 million njalo ngemuva kweminyaka eyisihlanu.
Uthi futhi ufuna ukuxhawulwa ngo-R50 000 njalo ngenyanga ngengane ngayinye, njengoba benezingane ezimbili esezikhulile nommangalelwa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UPutin uphebeza eyokuphela komhlaba
2012-12-21 07:42
Moscow - UMengameli waseRussia uVladimir Putin uthi akayinakile indaba yokuthi umhlaba uyagoqwa namhlanje ngoba uyazi ukuthi umhlaba siqu sawo usasalelwe yiminyaka engu-4.5 billion ukhona.
“Ngiyazi ukuthi umhlaba uyophela nini...eminyakeni ebalelwa ku-4.5 billion ukusuka manje,” kusho lo mholi ngemuva kokubuzwa ngokuthi ahlele isithangami sabezindaba saminyaka yonke ngalolu suku.
Sekusabalale imibiko yokuthi umhlaba uyabhubha ngoDisemba 21, kanti abaningi bathi ngamampunge lawa.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Reuters


text:
FANELESIBONGE BENGU
ABENKAMPANI ekhiqiza izimoto, iToyota Motor Corporation (TMC) ngoLwesibili bamemezele ukuthi imikhiqizo yabo yezimoto idlule u-200 million.
Lokhu kuthathe iminyaka engu-76 nezinyanga ezingu-11 ukuze bakuzuze kanti kwaqala ngokukhiqizwa kweloli iModel G1 ngo-Agast ka-1935 eToyota Automatic Loom Works’ Department, esibizwa ngeTMC.
Ekupheleni kukaJuni, isibalo somkhiqizo usuwonke eJapan sifinyelele ku-145.21 million wezimoto kanti emhlabeni jikelele zifinyelele ku-55.12m wezimoto ezikhiqiziwe.
UMengameli weTMC, u-Akio Toyoda, uthe ufisa ukudlulisa ukubonga okusuka ekujuleni kwenhliziyo yakhe kumakhasimende abo emhlabeni jikelele okube yiwo enze bazuza lokhu.
“ngibethulela isigqoko bonke abantu ababambe iqhaza elikhulu futhi ababe nomthelela ekudwebeni, ekukhiqizeni nasekumaketheni izimoto zakwaToyota nakwaLexus kuyo yonke le minyaka. Sizimisele ngokuthi senze izimoto zethu zibe ngcono kakhulu kunakuqala futhi siqhubeke nokunika abathengi bethu izimoto ezisezingeni eliphezulu ngokwamandla ethu.
“Lokhu kuyiphupho lawo wonke umsebenzi wakwaToyota kwabangu-300 000 emhlabeni jikelele,” kusho uToyoda.
IToyota Corrola kube yiyona moto ekhiqizwe kakhulu njengoba ukukhiqizwa kwayo kube ngu-39.08 million ekupheleni kukaJuni.
BAFIKE KANJANI KULEZI ZIBALO
Bafike emkhiqizweni wezimoto ezingu-10 million kusuka ngeloli iModel G1 ngoJanuwari 1972. Lokhu kubathathe iminyaka engu-36 nezinyanga ezingu-6.
Ukufika ku-50 million ngo-Okthoba 1985 kwenzeke ngemuva kweminyaka engu-50 nezinyanga ezintathu
Bafike ku-100 million ngoJanuwari 1997 kanti kubathathe iminyaka engu-61 nezinyanga eziyisithupha.
Okwakamuva kube wukufika ku-200 million okwenzeke ngoJuni kanti kubathathe iminyaka engu-76 nezinyanga ezingu-11
Services


text:
SIMPHIWE NGUBANE
ABHEKENE noxhaxha lwamacala angu-71 amaphoyisa akwaKito (Cato Manor), abesedume ngokuba ngomashayabhuqe kubasolwa, abeyofaka isicelo sebheyili eNkantolo, izolo.
La maphoyisa angu-20 aboshwe ngoLwesithathu kodwa esevela eNkantolo yesiFunda eThekwini kuvele ukuthi asengu-18 abhekene nala macala.
Amanye amabili kuthiwa ahoxisiwe amacala awo ngezizathu ezaziwa wuphiko lwezokushushisa, iNational Prosecuting Authority (NPA).
Phakathi kwamacala abhekene nala maphoyisa kubalwa angu-14 okubulala, ayisishiyagalolunye awokubulala okuhlobene nemboni yamatekisi, ayisikhombisa ababulawa ngenxa yokuqhumisa imishini yemali, ama-ATM, ukuphazamisa ukusebenza kwengalo yomthetho, ukugqekeza ngenhloso yokubulala, ukweba nawokushaya ngenhloso yokulimaza nokucekela phansi impahla.
Umphenyi wecala ovela ophikweni loKlebe, uColonel Frans Khola, uthe uphenyo lwabo luyaveza ukuthi la maphoyisa abesebenzisa indlela eyodwa ukubulala abasolwa, nabanye abantu njengoba abethi aqale ahlaselwa abe eseziphindiselela.
UKhola uthe uphenyo lwabo luyakuveza ukuthi iningi lalaba ababulawa babesuke bengahlomile, abanye belele, abanye bengebona ngisho abasolwa.
Ucaphune esinye isigameko sokubulawa kukaKwazi Ndlovu (15) owabulawa elele kusofa ngoMashi 2010, eMpangeni.
UKhalo uthe la maphoyisa abebabulala phambi kwemindeni yabo labo asuke ebafuna okukhona kubo nezingane ezincane obekuthi uma beke basho okwenzekile bathole izinsongo zokubulawa.
Ohola ithimba labameli babasolwa, u-Advocate Guido Renzhorns SC, uthe kumele badedelwe ngoba bababambisene nabebephenya kusukela kuqala unyaka, kwaze kwaba bayaboshwa.
ENkantolo kuphinde kwavela ukuthi kuzongezwa amanye amacala okubulala kulawa akhona njengoba oKlebe becele ukuthi banikwe amanye amasonto amabili ukuze baphothule uphenyo lwabo oluzoholela ekutheni kwengezwe amanye amacala okubulala angu-16.
Kule nkantolo beziqinile ezokuphepha, ngaphakathi nangaphandle kutshalwe inqwaba yamaphoyisa.
Kukhona abantu abebephethe izingqwebhe ezikhombisa ukuzwelana nala maphoyisa aboshiwe, bethi angamaqhawe abo.
Services


text:
LUNGI LANGA
Unina nezingane zakhe ezinhlanu okusolakala ukuthi babulewe batholakale sebeqala ukonakala endlini eMzinyathi, eduze kwaseNanda.
Kulesi sibhicongo kusinde ingane enonyaka etholakale iphila endlini obese kuvimbanisile kuyo ngenxa yezidumbu zabafowayo nodadewayo ezitholwe zimbondelane endlini encane.
Namanje umndeni wakwaBobore awukholwa ngokuwehlele ekuseni izolo ngesikhathi kutholakala izidumbu zikaNkk MaKhalelo Bobore (38) nezingane zakhe ezinhlanu eziphakathi kweminyaka emithathu nengu-14.
Kuthiwa uNkk Bobore nezingane zakhe batholakale beshonile benamanxeba okugwazwa.
Umfowabo kamyeni kaNkk Bobore, uMnuz Justice Bobore (36), uthe umfowabo olanywa ngumyeni kaNkk Bobore uthole ucingo oluphuthumayo luvela kumyeni wakhe luthi akahambe ayobabheka ngoba engabatholi kuselula yomkakhe.
“Umfowethu uthe uma efika khona wabona isithunzi se-Satelite dish ewindini wase ezitshela ukuthi lifile. Uthe uma efonela ubaba wezingane wathi akamlande bazobona bobabili ukuthi kwenzekeni. Uma ebuya ukuyomthatha bavule endlini bangena bobabili, bazithela phezu kwesidumbu sikankosikazi wakhe,” kuchaza uBobore.
Uthe uNkk Bobore nezingane bebekade bevakashile ekhaya ngoba kungamaholide. isikhathi esiningi kuhlala umuntu osebenzayo kuyo.
UNkk Bobore, umyeni wakhe nezingane bahlala eClare Estate lapho benesitolo khona.
Kuthiwa umyeni wakhe ubezobabheka nje ngoba egcine ukuthintana nabo ngoLwesine. Kusolakala ukuthi isigameko kungenzeka ukuthi senzeke ngoLwesihlanu.
Okhulumela amaphoyisa KwaZulu-Natal, uLt-Col Vincent Mdunge, uthe izidumbu zezingane zikaNkk Bobore zitholakale zimbondelene ethoyilethi kanti esakhe besisephaseji endlini.
“Okwamanje amaphoyisa asaphenya. asikazi ukuthi babulawe ngani nokuthi kukhona yini esinye isizathu ngaphandle kobugebengu,” kusho uMdunge.
Uthe akukhombisi izimpawu zokuthi kungenwe endlini ngendlakadla ngesikhathi kubulawa umndeni.
Uthe kungenzeka kube ngabantu abangaphezu koyedwa abenze umonakalo kuleli khaya.
UMdunge uthe akukho okuthathiwe kulo muzi obekungasolisa ukuthi bekugqekezwa.
Services


text:
Owesilisa ubulale intombi yakhe e-E Cape
2011-11-17 08:05
Johannesburg - Amaphoyisa ase-Eastern Cape ngoLwesine athe owesilisa usolwa ngokugwaza abulale intombi yakhe, 23, eBongweni eMthatha.
ULieutenant Colonel Mzukisi Fatyela uthe lo wesifazane ugwazwe ngoLwesithathu ebusuku.
Isidumbu sakhe sitholwe omakhelwane, nokuyibona abazise amaphoyisa.
UFatyela uthe umsolwa ube esebaleka emuva kwalesi sigameko, kodwa uthe uzoboshwa kungekudala ngoba amaphoyisa ayamazi.
- Landela IzindabaNews24 kuTwitter
- SAPA